Тармоқли маркетинг – oliymahad.uz\n“Тармоқли маркетинг” термини таҳлили: “Тармоқли маркетинг” замонавий терминлардан бўлиб, “тармоқ” ва “маркетинг” сўзларидан таркиб топган. Уларнинг маънолари қуйидагичадир:\n“Тармоқ” – Асосий йўл, оқим ва шу кабилардан бўлиниб, ажралиб чиққан қисм; шохобча.\n“Маркетинг” – [ингл. marketing < market — бозор; сотиш, пуллаш] иқт. – Бозор эҳтиёжи талабларидан келиб чиққан ҳолда корхонанинг янги хил маҳсулотлар ишланмаларини тайёрлаш, товарлар ишлаб чиқариш ва сотиш ёки турли хил хизматлар кўрсатиш бўйича фаолиятини бошқариш ва ташкил этиш тизими.\nТармоқли маркетинг – савдо агентлари (дистрибюторлар) тармоғи орқали товарлар ва хизматларни сотиш усулидир. Ушбу тизимида савдо дўкони ижараси, товарни етказиш, реклама қилиш учун катта харажатлар бўлмагани сабабли маҳсулот нархи нисбатан арзонроқ бўлади.\nТизимнинг моҳияти шундан иборатки, сотувчи товарларни сотиш билан бирга, харидорга дистрибютор (сотувчи) бўлишни ҳам таклиф қилишади. Буни қабул қилган янги аъзолар ҳам ўз навбатида бошқаларга шундай таклифлар билан чиқишади ва бу чексиз давом этиши мумкин. Шундай қилиб, ҳар бир янги келган киши ўз бизнесини, ўз тармоғини қуриш имкониятига эга бўлади. Компаниянинг вазифаси – ҳар бир дистрибюторни мунтазам равишда маҳсулот билан таъминлаш ва унга ўзи сотган товари учун ҳам, ўзи жалб вакиллари томонидан сотилган товар учун ҳам пул тўлаш бўлади. Натижада улкан тармоқнинг юқори қисмида жойлашган дистрибютор шахсан ҳеч нарса сотмаслиги мумкин, аммо барибир ўз тармоғидаги дистрибюторлар савдосидан доимий даромад олади.\nТармоқли маркетинг турлари\nТармоқли маркетинг тузилишига кўра 4 турда бўлади:\n1) классик тармоқли маркетинг;\n2) чизиқли тармоқли маркетинг;\n3) бинар тармоқли маркетинг;\n4) матрица шаклидаги тармоқли маркетинг.\nМавзуда ишлатиладиган баъзи атамалар таърифи:\nДистрибютор – бу тўғридан-тўғри сотадиган компания билан шартномаси бўлган ва маҳсулотни сотганлиги учун ҳақ оладиган, ҳамда ушбу тадбиркор томонидан яратилган тармоқ айланмаси бўйича комиссия фоизларини оладиган савдо агенти.\nТармоқнинг кенглиги – бу дистрибютор жалб қилган биринчи поғонадаги аъзолар сони\nТармоқнингнинг чуқурлиги – дистрибютор остидаги поғоналар сони\nКлассик тармоқли маркетинг\nТармоқли маркетингнинг энг кенг тарқалган тури. Бунда тизим чуқурлиги ва кенглигига чекловлар қўйилмайди. Тармоқ юқорисида турувчи дистрибютер ўз остидаги барча аъзоларнинг товар айланмасидан муайян фоизда улуш олади. Лекин остидаги аъзолардан қайси бирининг товар айланмаси ўзиникидан ошиб кетса унинг тармоғидан улуш олиши тўхтайди.\nКлассик тармоқли маркетинг схемаси\nЧизиқли тармоқли маркетинг\nТизим кенглигига чекловлар йўқ, истаганча аъзолар жалб қилиш мумкин. Лекин тармоқ чуқурлигига чеклов қўйилган бўлиб, у одатда 5-6 поғонани ташкил қилади.\nБунда ҳар бир поғонадаги аъзолар товарни бир хил нархда олишади, аъзо шахсан ўзи кўп маҳсулот сотгани учун мукофот олмайди. Яъни маҳсулот сотгандан кўра кўпроқ аъзо жалб қилиш муҳимроқ бўлади.\nБинар тармоқли маркетинг\nИккилик маъносини англатувчи “бинар” атамасидан маълумки, бу тизимда 1-поғонадаги аъзолар сони 2 та бўл. Агар дистрибютор 2 дан ортиқ аъзони жалб қилса, ортиқчалари энг пастдаги аъзонинг остига жойлаштирилаверади. Бу тизимда ўз остидаги аъзолар товар айланмасидан улуш олиш учун 1-поғонадаги икки тарафнинг товар айланмаси ўзаро тенг бўлиши лозим. Бу эса тармоқни узлуксиз ўсиб боришига туртки бўлади.\nБинар тармоқли маркетинг схемаси\nМатрица шаклидаги тармоқли маркетинг\nБу тизимда муайян параметрдаги тармоқ белгиланиб, у аъзолар билан тўлсагина матрица юқорисидаги дистрибютер ўз остидагиларнинг фаолиятидан улуш олади. Бу улуш муайян бонус ёки айланманинг фоиз қисми бўлиши мумкин. Матрица одатда 2х3, 3х3, 4х7 шаклда бўлади. Аввалги сон бу биринчи поғонадаги аъзолар сони, иккинчиси эса поғоналар сони.\n2х3 матрица шаклидаги тармоқли маркетинг схемаси\nТармоқли маркетингнинг ҳукми\nЖаҳон амалиётида тармоқли маркетинг фаолияти билан шуғулланувчи такшилотга нисбатан жиноий иш муайян белгилар топилсагина очилади:\nТармоқли маркетинг ташкилотига қўшилиш учун тўланадиган катта миқдордаги аъзолик бадали мавжудлиги;\nменежерларнинг даромад ҳажми савдо даражасига эмас, балки жалб қилинган ходимлар сонига боғлиқ бўлиши;\nдистрибюторларнинг катта миқдордаги маҳсулотни омборларда тўпланишига қизиқиши.\nУшбу мезон кўп давлатларда тармоқ савдо фирмаси фаолиятининг қонунийлигини аниқлаш учун таянч ҳисобланади. Америка Қўшма Штатларида компанияни пирамида схемадаги фирибгарлик сифатида тан олиш учун улардан бирининг топилиши кифоя. Бироқ, биринчи тўлов (аъзолик бадали)нинг белгиланган максимал миқдорини аниқлаш, дистрибюторларнинг янги аъзоларни жалб қилишга қизишининг чегарасини белгилашда аниқ меъёрлар мавжуд эмас.\nҚонунчиликдаги ноаниқлик, чегараларнинг йўқлиги ушбу асосий қоидаларни четлаб ўтиш имкониятини яратди. Мисол учун, 1975 йилда тармоқли маркетинг фаолияти билан танилган “American way of life” ташкилотига қарши иш қўзғатилган. Унинг адвокатлари компания фаолиятининг қонунийлигини асословчи қуйидаги далилларни тақдим рўкач қилдилар:\nагар дистрибютор бизнесдан чиқмоқчи бўлса, товарларнинг қолдиқлари белгиланган нархнинг 90 фоизидан юқори нархда сотиб олинади;\nходимлар маҳсулотларнинг камида 70 фоизини сотишлари, 10 дан ортиқ савдо-сотиқларини амалга ошириши шарт;\nкомпанияда кириш тўлови кичик, бу “бошланғич товарлар тўплами”нинг тўловидир.\nКўпгина мамлакатларда қонун чиқарувчилар ушбу далилларни ишончли деб топганлар. “American way of life” у ерда ишлашда давом этган.\nДунёда бир нечта йирик тармоқли маркетинг фирмалари мавжуд ва уларнинг фаолияти қонунчилик базаси мустаҳкам бўлган давлатларда ҳам таъқиб қилинмайди. Ушбу компанияларда катта аъзолик тўлови мавжуд эмас, бу асосий даромад манбаи ҳам эмас. Сотиш ҳажмининг ўсишига ходимларнинг қизиқиши ҳар томонлама рағбатлантирилади.\nДунёда ушбу турдаги бизнес учун барча иттифоқ қилган қонунчилик нормалари мавжуд эмас. Баъзи мамлакатлар қонунчилигидаги ҳолатни кўриб чиқишимиз мумкин:\nАҚШ. Ушбу мамлакатнинг ҳар бир штати ўз қонунларига эга. Тармоқли маркетинг компаниялари қонуний фаолиятининг энг аниқ таърифлари Луизиана штатида акс этган. Қонунда “тўлов” ва “мукофот” тушунчалари батафсил кўриб чиқилган. Пирамидасимон фирибгарлик тизимнинг таърифи ҳам аниқ белгилаб қўйилган. Дистрибюторлар харидорларга хизматлар ва товарларни сотгани учун эмас, балки янги одамларни жалб қилганлиги учун мукофотлайдиган тизим молиявий пирамида деб топилади ва таъқиқланади. Қонунбузарларга 10 минг доллар миқдорида жарима солиниши мумкин. Шунингдек, 10 йилгача озодликдан маҳрум қилиш жазоси берилади.\nЛуизиана штати қонуни тармоққа аъзо бўлган дистрибюторлар учун тизимдан чиқиш қоидаларини белгилаб қўйган. Тижоратни тўхтатишни истаган дистрибютордан товарларни қайта сотиб олиш тижорий жиҳатдан оқилона талаб деб ҳисобланган ва компания ушбу товарни камида 90% нархида қайтариб олиши кераклиги белгиланган.\nКанада. Ушбу мамлакатда қуйидаги критериялар топилса ташкилот фаолияти молиявий пирамида деб топилади:\nянги аъзоларни жалб қилганлик учун ҳақ тўлаш;\nмуқобилида товар турмаган дастлабки тўловни амалга ошириш;\nиштирокчиларга асоссиз ҳажмда маҳсулотларни, талаб бўлмаган товарлар ва хизматларни атайлаб етказиб бериш.\nИспания. Испания қонунчилиги тармоқли маркетинг принципларини батафсил тавсифлаб беради. Асосий мезон бу иштирокчилар даромадларини шакллантиришдир. Улар якуний нарх ва компаниянинг ўзида амалдаги харажатлар ўртасидаги фарқни ташкил қилади. Ялпи фойда барча дистрибюторлар орасида уларнинг меҳнат иштироки даражасига кўра тақсимланади.\nИспания қонунлари қуйидагиларни тақиқлайди:\nянги иштирокчиларни жалб қилишдан ташкилот фойдасини шакллантириш;\nдистрибюторларнинг меҳнат шартномаси ёки тижорат фаолиятига қўйиладиган талабларнинг аниқ рўйхати бўлмаган ҳолда ишлаши;\nянги аъзоларга товарларни қайтариб сотиб олиш кафолатисиз мажбуран сотиш.\nАраб дунёсида тармоқли маркетинг ва молиявий пирамида ўртасидаги фарқ мезонларини ҳисобга олмаган ҳолда тармоқ маркетингини умуман тақиқлайдиган баъзи мамлакатларни топишимиз мумкин. Баҳрайн Қироллигида Саноат ва савдо вазирлиги Вазирларнинг 2015 йилдаги 2-сонли фармонини биноан тармоқли маркетинг орқали маҳсулот сотилишини реклама қилиш тақиқланган. Бунинг сабаби тармоқли маркетинг ташкилотлари устидан кўплаб шикоятлар келиб тушганлигидир.\nСаудия Арабистони Подшоҳлигида Саноат ва савдо вазирлиги тармоқ маркетингидан огоҳлантирган ва фуқароларни бундай фаолиятдан қайтарган.\nСурияда тармоқли маркетинг соҳасида ишлайдиган Questnet компаниясининг лицензияси ўз ишидаги фирибгарликлар ва алдов сабабли бекор қилинди ва Иқтисодиёт ва савдо вазирлигининг Компаниялар дирексияси фуқароларни тармоқли маркетинг соҳасида фаолият юритувчи компаниялар билан муомала натижасида юзага келадиган салбий таъсирлардан ҳимоя қилиш мақсадида улар томонидан бўлиши мумкин бўлган манипуляция ва фирибгарликдан огоҳлантирди. Директсия ушбу фаолият тури фуқароларни алдашга ва маҳсулотларни ўз нархларидан юқори нархларда сотиб олишга ундашга асосланганлигини таъкидлади.\nЎзбекистон. Бир неча йил олдин оммавий ахборот воситаларида: “Ўзбекистонда тармоқли маркетинг тақиқланди!” деб бонг урилган эди, аслида ундай эмас. Ўзбекистон қонунчилигида тармоқли маркетинг фаолиятига ўзига хос аниқликлар киритилган. Унга кўра:\nТармоқли маркетинг — тармоқли ташкилот томонидан товарларни мустақил тарқатадиган сотувчи агентлар ташкил этилишига асосланган товарларни чакана сотиш туридир.\nТармоқли ташкилот — Ўзбекистон Республикаси ҳудудида мустақил равишда ёхуд тармоқли маркетинг йўли билан сотувчи агентлар орқали савдони амалга оширувчи Ўзбекистон Республикаси юридик шахсидир.\nСотувчи агент — турғун савдо шохобчалари орқали товарларни бевосита сотувчи, шунингдек уйга буюртма олиш воситасида, муассасалар, ташкилотлар, корхоналарда, транспорт ёки кўчада потенциал харидорлар билан ишлайдиган, даромади фақат сотув ҳажмига боғлиқ бўлган жисмоний шахс – юридик шахс ташкил этмаган якка тартибдаги тадбиркор.\nШу билан бирга, савдо агенти фаолияти якка тартибдаги тадбиркорлар юридик шахс ташкил этмасдан амалга ошириши мумкин бўлган фаолият турлари рўйхатига биноан “чакана савдо” тушунчасига киради. Тошкент шаҳридаги якка тартибдаги тадбиркорлар учун ноозиқ-овқат товарлари савдоси учун ойлик солиқ энг кам иш ҳақининг 10 бараварини, Нукус ва вилоятлар учун – 6,5 энг кам иш ҳақи ва бошқа аҳоли пунктлари учун 3 энг кам иш ҳақини ташкил этади. Бу улгуржи ва чакана савдо, ижтимоий хизматлар, касса сотиб олиш учун қўшимча тўловларни ҳисобга олмагандаги миқдордир.\nТИИ 4-курс талабаси Ҳикматуллоҳ Рўзалиев\n Бегматов Э, Мадвалиев А. ва бошқалар. Ўзбек тилининг изоҳли луғати. – Тошкент, “Ўзбекистон миллий энциклопедияси Давлат илмий нашриёти”, 2006-2008. – Ж.3 Б.684\n Бегматов Э, Мадвалиев А. ва бошқалар. Ўзбек тилининг изоҳли луғати. – Тошкент, “Ўзбекистон миллий энциклопедияси Давлат илмий нашриёти”, 2006-2008. – Ж.2 Б.546\n حفيظة بدر عبد الحميد إسماعيل. التسويق الشبكي وحكمه الشرعي دراسة فقهية مقارنة. ص.931-934\n “ЎЗБЕКИСТОН РЕСПУБЛИКАСИДА ЧАКАНА САВДО ҚОИДАЛАРИНИ ҲАМДА ЎЗБЕКИСТОН РЕСПУБЛИКАСИДА УМУМИЙ ОВҚАТЛАНИШ МАҲСУЛОТЛАРИНИ (ХИЗМАТЛАРИНИ) ИШЛАБ ЧИҚАРИШ ВА СОТИШ ҚОИДАЛАРИНИ ТАСДИҚЛАШ ТЎҒРИСИДА” Вазирлар Маҳкамасининг 2003 йил 13 февралдаги 75-сон қарорининг 1-иловаси 3-банди\n “ХУСУСИЙ ТАДБИРКОРЛАР ЮРИДИК ШАХС ТАШКИЛ ЭТМАСДАН ШУҒУЛЛАНИШИ МУМКИН БЎЛГАН ФАОЛИЯТ ТУРЛАРИ РЎЙХАТИНИ ТАСДИҚЛАШ ТЎҒРИСИДА” Вазирлар Маҳкамасининг 2011 йил 7 январдаги 6-сон қарорининг 1-иловаси\nТошкент ислом институти битирувчи курс талабалари охирги “якуний назорат ишларини” топширмоқдалар\nОлдингиЖамиятнинг маънавий баркамоллигида имомларнинг ўрниКейингиОилада низо ва муаммоларнинг келиб чиқиш бўйича ўтказилган сўровномалар таҳлили\nҲалол ва ҳаромнинг даражалари\nОралиқ ва якуний назорат ишларини ёзиб берганимга ҳақ олишим ҳалолми?\nСпирт аралашган озиқ-овқат ва дори воситаларининг шаръий ҳукми\nИнсон танасидаги ортиқча ёғларни олиб ташлаш жоизми?


Орзулар қанотида - Уч илдиз\nТалабалик – олтин даврим, деб бежиз айтилмаган.\nЎтган йили Тарих факультетига давлат гранти асосида қабул қилинганимизда биздан бахтли одам йўқ эди гўё. Ўқув йили давомида бу туйғуларга ошно фикрларимиз қанчалик ҳақиқат эканлигини англаб етдик. Чиндан ҳам биз том маънода бахтга эришганимизни ҳис қилдик. Негаки, мамлакатимизда карвонбоши университет сифатида эътироф этилган Мирзо Улуғбек номидаги Ўзбекистон Миллий университетида таҳсил олиш, сўлим “Ёшлик” талабалар шаҳарчасида жойлашган ва барча қулайликларга эга бўлган 9-Талабалар турар-жойида истиқомат қилиш, ёнгинамизда ҳар куни замонавий спорт майдонларида, “Сув спорти саройи”да чиниқиб бориш нечоғли бахт эканлигини тасвирлашга тил ожизлик қилади.\nМана шу яшил майдонларда чиниққан ўнлаб йигит-қизлар пайти келиб Универсиадаларда ва бошқа спорт мусобақаларида ғолиблик шоҳсупаларини эгаллаганлари яхши маълум. Биз ҳам ана шу ака-опаларимиз ортидан боришга интиламиз.\nТарих факультетимиздан не-не алломалар етишиб чиққанлари биз учун фахрдир. Бундан ҳам муҳимроғи, уларнинг илмий мактаблари ва маънавий меросларини пухта ўзлаштирган ҳолда келгусида етук мутахассис бўлиб етишишга ҳаракат қиламиз. Бунинг учун ўқув даргоҳимизда барча имкониятлар етарлидир.\nТарихдан маълумки, қайсики юртда тинчлик ва осойишталик ҳукмрон бўлса, ўша жойдагина фаровон ҳаёт барқарор бўлади, илму маърифат, маданият, санъат ва бошқа соҳалар ривожланиб, эл манфаатига хизмат қилаверади.\nЮртимиз мустақилликка эришганидан буён мамлакатимизда халқ фаровонлиги кун сайин ортиб бормоқда. Шунга монанд турли соҳалар ҳам ривожланмоқда. Демак, биз учун энг муҳими – она Ватанимизда тинчлик ва осойишталик абадул абад ҳукмрон бўлаверсин.\nЯнги ўқув йилида жонажон университетимизга ҳаяжон билан келар эканмиз, ёз бўйи бу ерда амалга оширилган қурилиш, таъмирлаш, ободонлаштириш ишларини кўриб қувониб кетдик. Ёз бўйи тиним билмай ишлаган устозларимизга ва бошқа бунёдкорларга тасаннолар айтамиз.\nШу тобда дил сўзларимиз шеърий сатрларга уланиб кетди:\nБугун юрагимда завқу шавқ жўшиб,\nТаъриф этмоқчиман Ватан жамолин.\nЮртимда энг бахтли талаба бўлиб,\nПорлоқ кўрсам, дейман элим камолин!\nуниверситети Тарих факультети талабалари\nYoshlar va tarixiy bilimlar\nNext story Шавкат Мирзиёев «Боинг – фуқаро самолётлари» компанияси президенти билан учрашди\nPrevious story Ислом Каримовнинг буюклиги сирлари


Олис манзилларни кўзлаган парвозлар\nМустақиллик йилларида Тошкент, Самарқанд, Бухоро, Урганч, Фарғона ва Навоий шаҳарлари аэропортлари модернизация қилинди ва бугунги кунда Ўзбекистонда 11 та халқаро аэропорт фаолият юритмоқда. Ушбу аэропортлардан замонавий самолётлар орқали Европа, Осиё, Яқин Шарқ ва Шимолий Американинг 50 дан ортиқ шаҳарларига мунтазам парвозлар амалга оширилмоқда. Муҳими, йўловчиларга хизмат кўрсатиш кўлами ...\nНавоий шаҳридаги "Хурсанд" тўйхонасида "Ўқитувчи ва мураббийлар куни" муносабати билан 600 нафарга яқин соҳа фидойиларига байрам дастурхони ташкил қилинди. Унда олий таълим муассасалари профессор-ўқитувчилари, мактаблар, академик лицей ва касб-ҳунар коллежларининг педагоглари, спорт мураббийлари иштирок этди. Маросимда вилоят ҳокими, сенатор К. Турсунов ўқитувчи ва мураббийларн ...


hidoyat.uz – “Мовароуннаҳр” нашриётининг сайти - ҲАР ИШДА ОДОБ ЯХШИ...\nҲАР ИШДА ОДОБ ЯХШИ...\nИбн Ҳажар Асқалоний “Фатҳул Борий фи шарҳи Саҳиҳил Бухорий” асарида бундай ёзади: “Одоб мақтовга лойиқ сўз ва амалдир”. Баъзилар уни гўзал хулқлар жамланмаси, гўзал хулқ эса ўзингдан каттани улуғлаб, кичикка меҳр кўрсатишдир, дейишган. Одоб тушунчасининг моҳияти бир ёки бир неча сўзлар билан чегараланмайди. Балки ҳар бир қилинадиган ишнинг ўз одоби бор.\nШу сабабли бир неча яхши ишларни қилиб юриб “одобли” саналган киши вақти келиб биргина ноўрин ҳаракати оқибатида “одобсиз” дейилиши мумкин. Демак, фарзандларининг одоби комил бўлишини истаган ота-онанинг ўзи ҳар жиҳатдан ахлоқий меъёрларга риоя қилмоғи керак. Жаноб Расулуллоҳ (соллаллоҳу алайҳи ва саллам): “Болаларингизга одоб беринглар ва хулқларини чиройли қилинглар”, дедилар (Имом Муслим ривояти).\nБунинг учун юртимизда ота-она, маҳалла, таълим даргоҳлари болалар тарбиясига жиддий эътибор қаратмоқда. Ўзбекистон Республикасининг биринчи Президенти Ислом Каримов: “Ватанимизнинг келажаги, халқимизнинг эртанги куни, мамлакатимизнинг жаҳон ҳамжамиятидаги обрў-эътибори, авваламбор, фарзандларимизнинг униб-ўсиб, улғайиб, қандай инсон бўлиб ҳаётга кириб боришига боғлиқдир. Биз бундай ўткир ҳақиқатни ҳеч қачон унутмаслигимиз керак”, деган эдилар.\nТарихдан аёнки, бола тарбиясининг пойдевори мустаҳкам бўлишида миллатнинг азалий қадриятлари, миллий урф-одатлари, маданият ва маънавияти алоҳида аҳамият касб этади. Шу сабабли мўътабар меросларини сақлаб қолиш, уларни оиладаги тарбия жараёнида янада юксалтириш зарур.\nНеча йиллардирки, Ғарбдаги миллийлигимизга ёт бўлган бемаъни унсурлар “оммавий маданият” ниқоби остида кириб келмоқда. Шарқ мамлакатлари аҳолисининг аксарият қисми ғарбликларнинг “маданияти”га тақлид қилаётгани ғоят ачинарлидир. Чунки “оммавий маданият” ниқоби остидаги турли иллатлар, кўзга кўринмас вайронкор ва бузғунчи ғоялар ҳаётимизга, дунёқарашимизга, онг-шууримизга ва ҳатто турмуш тарзимизга мутлақ зид бўлгани боис жамиятимизга салбий таъсир кўрсатади. Чунки биз кўзда тутган оломон маданияти ахлоқий бузуқлик, зўравонлик, индивидуализм, эгоцентризм ғояларини тарғиб қилаётгани тобора аён бўлиб бораётир. Бу “маданият” маънавиятимизга – келажагимизга таҳдид солмоқда, ота-боболаримиз “қора” деган нарсаларни “оқ”, “оқ” деган нарсаларини “қора” деб уқтирмоқда. Ёшларимизни одоб-ахлоқ меъёрларидан чалғитиб юборишга уринмоқда.\nШундай экан, бу таҳдидга қарши тадбирли бўлиб, фарзандларимизни ҳар томонлама баркамол, одобли, ақлли, ота-онасига итоат қилувчи, элу юрт, халқимиз ва Ватанимизнинг корига ярайдиган юксак маънавиятли инсонлар қилиб тарбиялаш бизнинг энг муҳим вазифамиз эканини асло унутмайлик.\n“Катта Қозиробод” жоме\n245 марта ўқилган.


Пиёз — xам арзон, xам шифобахш\nмуаллифлик ошхонаси болалар учун энди ўрганувчиларга қовурмоқ нонушта шарқ ошхонаси пирог иссиқ таом ширин духовка фойдали мевали дармондори осон тез пишадиган сабзавотли парҳезли байрам учун оила учун оригинал\nкийим кир ювиш дазмол таом тозалик тоза ҳаво йиғиштириш тана парвариши бувиларимиз маслаҳати шинам идиш тозалаш маслаҳат шинам кийим парвариши овқатланиш соч парвариши дизайн саломатлик ошхона\nХалқимиз кўпчилик касалликларни оддий ва самарали усуллар билан даволашади. Албатта, буни биз қўллаб- қувватлаймиз. Лекин, жиддий касалликларда «билимдонлик» қилиш ярамайди. Халқимиз ишлатадиган энг самарали воситалардан бири бўлмиш пиёз ҳақида сўзлашамиз. Ўқинг, аслида у қанча дардга даво:\nГрипп билан оғриб, бурун оққан пайтда ҳар 2 3 соатда пиёз сувига асал аралаштириб, бир ош қошиқ миқдорида бир неча марта ейиш лозим.\nТомоқ оғриган пайтда сариёғда қовурилган пиёз яхши ёрдам беради. Ёки сутга пиёз солиб қайнатиб, ўша сут билан томоқни чайиш керак бўлади.\nУзоқ пайт битмаган йирингли яраларни ҳар куни 3 марта бир чой қошиқ пиёз суви билан артиш керак.\nЧипқон чиққанда пиёз пўстлоғи билан қовурилади ва чопқон устига қўйиб боғланади. Бу усулни бир неча марта такрорлаш лозим.\nСўгални ҳам пўсти билан қовурилган пиёз ёрдамида кетказиш мумкин.\nПиёз суви аралаштирилган кунгабоқар ёғи билан бурун атрофи артиб турилса, гриппда яхши ёрдам беради.\nҚаттиқ йўтал тутганда (500 грамм эзғиланган пиёз, 400 грамм шакар, 50 гр. асал. 1 литр сувда паст оловда 3 соат атрофида қайнатилади ва докадан сиздирилиб, шишага солиб қўйилади). Бу аралашма ҳар куни бир ош қошиқдан ичилади. Аралашма салқин ва қоронғи жойда сақланади.\n1 стакан пиёз суви, 1 стакан асал аралаштирилади. Салқин жойда оғзи маҳкам беркитилган ҳолатда сақланади. Ҳар куни 1 ош қошиқ 3 маҳал овқатдан бир соат ёки овқатдан 2 соат кейин ичилади. Бу аралашма юрак касалликларида яхши ёрдам беради.\nЯхши ухлаш учун ҳар куни пиёз ейиш лозим. Бу мароқ билан дам олишингизга имкон беради.\nТеглар: ошхона овқатланиш саломатлик


То зулму ситам жониға бедод ўлмас.\nЭл шод ўлмас, мамлакат обод ўлмас...\nҲазрат Алишер Навоий бобомизнинг ушбу сатрларини такрор-такрор ўқир эканман, яқинда интернет орқали тарқалган, ижтимоий тармоқларда кенг муҳокама этилган дабдабали тўй маросими, унда келин-куёвнинг устидан кузги хазон япроқлари янглиғ сочилаётган пулларни кўриб ёқа ушладим.\n«Ҳавас қилувдик...» – деб жавоб беришади.\nЙўқ! Бу ҳавас эмас! Бу ҳирсу ҳавас. Сизнинг ҳавасингиз ёнига ҳирс сўзи ёзилмоғи керак. Навоий ҳазратлари айтганидек «ҳирсу ҳавас хирмани», «нафсу-ҳаво қасри». Сизнинг ниятингизга ҳирс ва нафс аралашган.\nАслида олижаноб инсонларнинг олижаноб фазилатларига ҳавас қилинади. Аслида ҳалол меҳнат қилиб топганини, ўзидан ортганини муҳтожларга, беморларга, боқувчисини йўқотганларга, олий ўқув юртларига контрактга ўқишга кириб, пулини тўлашга «қўли калталик» қилаётганларга, истеъдодли болаларни чет элларга спорт беллашувига боришига ҳомийлик қилганларга ҳавас қилинади.\nТўй – муқаддас маросим. Тўй кўпчиликники. Тўйнинг эгаси сиз бўлишингиз мумкин. Аммо, у кўлами ва таъсир доираси бўйича юзлаб одамларнинг иштироки, дийдорлашуви, хурсандчилиги, меҳр ва оқибатининг тажассумидир.\nТўй сиз шахсан бир киши билан ўтказадиган шакаргуфторлигингиз эмас. Тўй қадим қадрият. Уни сиз ўйлаб топганингиз йўқ. Унинг мақсадию мазмунига янгилик киритишга ҳаққингиз йўқ. «Пулим кўплигини бир дўсту душманимга кўрсатиб қўяйин» – дейсиз.\nАтрофда сиздан юз баробар пули кўп, аммо сахий одамлар борлигини биласизми?\nАтрофда сиздан минг баробар пули кўп, аммо ақл билан ишлатаётган, топганини эзгуликка йўналтирган, оламшумул ғояларга сарфлаётган одамлар борлигидан хабардормисиз?\nБилмасангиз билиб қўйинг. Улар топган пулларингизни келин-куёвнинг бошидан сочаётганингизни кўрибоқ сиздан ихлоси қайтади. Шу ҳолатингиз билан сиз замондан орқага қолганлигингизни ошкор этиб турибсиз. Чунки, атрофда катта даромад қилиб минглаб иш ўринлари яратаётган азаматлар бор. Атрофда сиз бир қўшиқчининг бошидан сочаётган ўша икки, уч миллион билан бизнес бошлаб, бир-икки йилда юз миллионлаб фойда келтираётган тиниб-тинчимаслар бор. Бу хурмача қилиқларингиз уларнинг ғашини келтиради.\nГап ош беришингиз, одамларга дастурхон ёзганингиз ҳақида эмас, ортиқча дабдабабозлигингиз ҳақида бормоқда.\nСизнинг бемор қариндошингиз йўқми?\nИшсиз юрган укангиз, жиянингиз, моддий етишмовчилик туфайли оиласи нотинч опангиз ёки синглингиз йўқми?\nЁтиб қолган маҳалладошингизнинг ёстиғи тагига ҳеч кимга билдирмай дорисининг пулини ташлаб кетолдингизми?\nАтрофдаги соф ақл-идрокли одамларнинг энсасини қотирадиган яна бир хунук манзара – ёш болаларни оёқ остидаги сочилган пулларни териши... Улар гўдаклар, қайсисидир оёқлар остида йиқилиб йиғлаган, қайсинидир қўлчасини 80-90 килограмм оғирликдаги одамлар босиб, эзиб ўтиб кетганидан додлагани учун онаси тўйхонадан кўтариб олиб чиқиб кетган, қайсисидир пул теролмаганидан тўйхонани бошига кўтариб йиғлаган. Сизга шу ҳолат завқ бағишлайдими?\nСиз сочган ва оёқлар остида эзилиб ётган пул бизнинг миллий валютамиз ҳисобланади. У ҳам сизнинг шахсий буюмингиз эмас, у миллатимиз мулки. Ундаги улуғ сиймолар тасвирларини ерга ташлашга, топташга, устида ўйин қилишга ҳаққингиз йўқ.\nТўйда меҳмон бўлаётганларнинг кўпчилиги ҳали ёшлар, улар атрофда рўй бераётган, катталар қилаётган ишларни ўзлаштиришга мойил бўлади. Афсуски, сиз уларга ёмон намуна бўляпсиз. Бошқалар билан-ку сизнинг сариқ чақалик ишингиз йўқ. Улар орасида ўзингизнинг болаларингиз ҳам бор. «Қуш уясида кўрганини қилади» – деган нақл бежиз эмас. Эртага кексайганингизда топган тўрт тангасига ғўддайиб, сўраган пулингизни қўлингизга бермай, оёғи остидан унга қулдек энгашиб олишингизга сизни у мажбур қилади. Тўйдан сўнг «Оёғим остида одамлар эгилиб бир соат пул теришди» – деб, неча бор такрорлаганингизни оилангиздаги фарзандлар эшитади. Афсуски, сиз улар учун энг зўр, энг қудратли одам бўлиб кўринасиз. Улар сизнинг ҳирсу ҳавасингизни бахт деб тушиниши мумкин. Афсус, афсус... Не бўлганда ҳам сизнинг пул сочиб, ҳазрати инсон боласини оёқларингиз остида пул теришидан завқланишингиз эзгуликка хизмат қилмайди.\nЁшларнинг тарбиясига путур етказадиган ҳар қандай хатти-ҳаракат келажакка хиёнат эканини унутишга ҳеч кимнинг ҳаққи йўқ.


Тубанлик гирдобидаги яқинларингизни огоҳлантиринг — Zamaxshariy.uz\nТубанлик гирдобидаги яқинларингизни огоҳлантиринг\nТубанлик бу инсонни ахлоқий жихатдан паст даражага тушиб кетиши демакдир.Ўз манфаати йўлида жамиятга зарар келтириш ёки бу тубанликнинг энг жирканч кўриниши ватанга хиёнат саналади.\nПайғамбаримиз алайҳи салом ҳадисларида:”Агар бир мункар ишни кўрсангиз қўлингиз билан қайтаринг, агар бунга қодир бўлмасангиз тилингиз билан қайтаринг, агар бунга ҳам қодир бўлмасангиз қалбингиз билан қайтаринг (яни ёмон кўринг) бу эса иймонинг зайифлигидандир” дедилар.\nШунга мувофиқ мусулмон киши бирор мункир яни қайтарилган ишни қилаётган одамни кўрса бу ишдан қайтариши, насиҳат қилиши ва тўғри йўлга ундаши керак.\nБу масалада айрим ёшларимизни билиб билмай залолатдаги адашган фирқалар домига тушиб қолаётганлигини алохида такидлаш лозим.\nКасални яширсанг иситмаси ошкор қилади деган халқимизда мақол бор. Агар бир кишининг нотўғри ақидага берилиб кетаётганини билиб туриб билмаганликка, кўриб туриб кўрмаганликка олсак, юқоридаги мақолдагидек касал томир отиб кучайиб кетгандан кейин уни сира даволашнинг иложи бўлмай қолади.\nУламолардан бири: Ҳамма нарса бузулса инсон тузатади, аммо инсон бузулса уни яратган зотдан бошқаси тузата олмайди деган экан. Инсоннинг қалбидаги эътиқоди бузулса уни инсон тузатишга ожиздир. Шу маънода унинг эътиқоди бузулиб кетмасидан олдин унга тўғри эътиқодга ва мустақим йўлга далолат қилмоқ керак. Акс холда биргина ёмон ва бузғунчи эътиқодли нокаснинг касридан бутун бир миллат жабр кўради. Махтумқули хазрат айтганларидек: Бир ёмоннинг дастидан мавж урган дарё қурур.\nПайғамбаримиз алайҳи салоту вассалом делар: Мўъмин мўъминнинг ойнасидир. Яъни мўмин мусулмон киши ўз мўъмин биродаринг айбини ойна каби унинг юзига айтиб хато камчилигини тўғирлаши керак. Айниқса энди эътиқоди шакилланиб келаётган ёш авлодни нотўғри ва бузуқ ақидалардан асраш ва тўғри йлни кўрсатиш бу айни иймоннинг тақозосидир.\nЯқинда Ақшда амалга оширилган терактни ўзбек йигити қилди дейилганда бу иснодни бутун ўзбек миллатига ва халқига тақамоқчи бўлганлар ҳам бўлди. Бу воқия халқимизнинг хар-бир вакилини ташвишга солмай қўймади.\nКўриб турганимиздек бундан бир неча йиллар муқаддам, бу юртдан чиқиб кетган ва ўзга жойда ақида ва дунёқараши бузулган бу нокасни\nбарибир ўзбек ва мусулмон дея бутун дунёга ўзбекистонни ва ислом динини ёмон отлиқ қилишга уринаётирлар.\nБундай афсусланарли холатларга яна тушмаслигимиз учун, яқинларимизни залолат аталмиш бу тубанлик гирдобидан асрайлик.Уларга ота боболаримиз минг йиллардан бери эътиқод қилиб келаётган ислом динининг асл мақсад ва вазифаси яхшилик ва тақво орқали яратганнинг розилигини топиш эканлигини тушунтирайлик.\nДинимизнинг мусаффо эътиқодини тўғри тушунтиришда, юримиздан етишиб чиққан Имом Бухорий, Имом Термизий, Абу Муъин Насафий каби улуғ боболармиз маънавий мерослари бўлмиш ўлмас асарларидан фойдаланайлик. Анашундагина яқинлармизни маънавий тубанлик гирдобидан асраган бўламиз.\nPrevious Post:ТАФАККУР ЭНГ ЯХШИ ИБОДАТДИР\nNext Post:ОГОҲЛИК- ДАВР ТАЛАБИ


Муаммо кўп, ечим ҳам кам эмас | O'zLiDeP\nМуаммо кўп, ечим ҳам кам эмас\nСамарқанд вилоятида ишчи гуруҳ томонидан партиянинг туман ва шаҳар кенгашлари фаолияти танқидий йўсинда кўриб чиқилди. Партия маҳаллий кенгашларининг моддий-техник аҳволини яхшилаш, аъзолар сафини кенгайтириш, бошланғич ташкилотларни кўпайтириш ва тарғибот материаллари билан таъминлаш, O‘zLiDeP депутатлик гуруҳлари фаоллигини ошириш борасида қилинаётган ишлар атрофлича ўрганилди. Шу масалаларга бағишланган йиғилишлар ўтказилиб, партия фаолларининг таклифлари асосида бажарилиши зарур вазифалар белгилаб олинди.\nИшчи гуруҳ аъзолари вилоятдаги энг чекка ҳудудларда истиқомат қилаётган аҳоли хонадонларига ҳам кириб борди. Хусусан, партиямиз вакиллари Ургут эркин иқтисодий зонасига ташриф буюрди. Директор ўринбосари Абдуғаффор Мадаров сафдошларимиз билан суҳбатда Сариқтепа ЭИЗга олиб борувчи йўл нобоп ҳолатда экани, чала қурилган заводларнинг кадастри, шунингдек, ичимлик суви билан боғлиқ масалалар тадбиркорларнинг тўлақонли фаолиятига халақит бераётганини таъкидлади.\n– Албатта, бу муаммолар бир кунда ҳал бўлмайди. Бирлашган ўзар деганларидек, мавжуд камчиликларни ҳамжиҳатликда ҳал эта оламиз, – дейди А. Мадаров. – Шу боис O‘zLiDeP ишчи гуруҳи аъзолари билан доимий мулоқотда бўлиб туришга келишиб олдик. Кези келганда яна бир гап. Ургут ЭИЗга темир йўл олиб келинса, ҳудуддаги кўплаб тадбиркорларнинг оғири енгил, узоғи яқин бўларди. Нега деганда, темир йўл тадбиркор учун хавфсиз, арзон ва қулай транспорт ҳисобланади. Ушбу масала бўйича мутасадди идораларга таклифларимизни тайёрлаб, ишчи гуруҳга тақдим этдик.\nРеспублика даражасидаги ташкилотларга партиямизнинг парламентдаги депутатлари томонидан мазкур муаммо юзасидан сўров киритиш белгиланди.\nЖомбой туманидаги “Эски Жомбой” маҳалласида яшовчи 1-гуруҳ ногирони Жаҳонгир Жабборов ногиронлик аравачаси олишда амалий ёрдам сўради. Унинг таъкидлашича, туман ҳокимлигига мурожаат қилган, аммо ҳалигача натижа йўқ. Туман ҳокимлиги Ж. Жабборов навбатда тургани, шу йилнинг 30 июнь – Ёшлар куни муносабати билан аравача топширилиши режалаштирилганини ишчи гуруҳга маълум қилди. Ушбу масала депутатлик назоратига олинди.\nКаттақўрғон туманидаги “Шербек мустаҳкам бетон” МЧЖ раҳбари Ш. Ўктамов ишчи гуруҳга корхона билан боғлиқ муҳим масалада мурожаат қилди. Маълум бўлишича, туманда бетон маҳсулотлари ишлаб чиқаришга ихтисослашган корхона мавжуд эмас. Бундай маҳсулотлар Самарқанд шаҳридан ёки Навоийдан келтириляпти. Мазкур корхона Россиядан бир суткада 600 м3 бетон маҳсулотлари ишлаб чиқарувчи ускунани олиб келиб ўрнатиш бўйича шартнома тузган. Лекин заводни тўла ишга тушириш учун қўшимча 700 минг АҚШ доллари талаб этилмоқда. Президентимизнинг 2019 йил 23 май куни қабул қилинган “Қурилиш материаллари саноатини жадал ривожлантиришга оид қўшимча чора-тадбирлар тўғрисида”ги қарорига кўра соҳада фаолият юритаётган тадбиркорларга 6 та йўналишда имтиёзли кредит ажратиш белгиланган. Корхона раҳбари ушбу имтиёзли кредитни олишда кўмак сўради. Ишчи гуруҳ аъзолари масалани атрофлича ўрганиб, ҳужжатларни парламент қуйи палатасидаги O‘zLiDeP фракциясига тақдим этди.\nИшчи гуруҳ Самарқанд вилоятининг 36 та МФЙ ҳудудидаги 6 578 та хонадонга кириб борди ва аҳоли муаммоларини ўрганди. Ҳозирда мазкур масалалар умумлаштирилиб, уларни ҳал этиш чора-тадбирлари кўрилмоқда. Партиямиз вакиллари 304 та корхона ва ташкилотларда ҳам бўлиб, 47 та муаммони аниқладилар. Ушбу масалалар юзасидан тегишли ташкилотларга депутатлик сўровлари жўнатилди.


“Соғлом авлод” болалар оромгохининг ёпилиш маросими « “Sog'lom avlod uchun” ҲҚБХХФ сайти\n“Соғлом авлод” болалар оромгохининг ёпилиш маросими\n2011 йил 4 Avgustда киритилган. Рукни: Янгиликлар 1 826 марта кўрилган.\nЖумладан, 2011 йилнинг июнь ойида “Соғлом авлод учун” жамғармаси Тиббий-ижтимоий марказида хар йили анъанавий тарзда ташкиллаштирилиб келинаётган кам таъминланган, боқувчисини йўқотган болажоналар учун “Соғлом авлод” ёзги дам олиш оромгохи ташкиллаштирилди. Мазкур оромгоҳ тўрт сменага мўлжалланган бўлиб, ҳар бир сменага 50 нафардан жами 200 нафар Тошкент шаҳрида истиқомат қилувчи кам таъминланган оилалар фарзандлари қабул қилинди. Оромгоҳда дам олиш давомида болажонлар учун турли тўгараклар, маданий-маърифий, спорт дастурлари ташкил этилди. Шунингдек, оромгоҳдаги болажонлар жамғарманинг Тиббий-ижтимоий марказининг малакали шифокорлари назоратида бўлиб, улар учун турли витаминлар, дори-дармонлар ва сан-гигиеник воситалар топширилди.\nШу билан бир қаторда “Соғлом авлод учун” жамғармаси Россиянинг Ўзбекистондаги элчихонаси кўмагида 2011 йилнинг ёзги таътил мавсумида кам таъминланган оила фарзандлари учун Самарқанд вилояти «Ситора», Фарғона вилояти “Хумо” ҳамда Тошкент вилояти “Оқ-Тош кимёгарлар оромгоҳ”ларида Самарқанд, Бухоро, Навоий, Тошкент вилоятлари ва Тошкент шаҳридан 355 нафар кам таъминланган оила фарзандлари мароқли дам олишлари ташкиллаштирилди.\n2011 йилнинг 4 август куни соат 10:00 да “Соғлом авлод” оромгохининг тантанали ёпилиш маросими ўтказилди. Ёпилиш маросимида оромгоҳдаги дам олувчи болажонлар учун қизиқарли дастурлар намойиш этилди. Оромгоҳда болажонлар 12 кун дам олиш давомида турли тўгараклар, маданий-маърифий, спорт дастурлари ташкил этилди. Ишлнамизки, мазмунли ҳордиқ чиқарган болажонлар келгусида фақат аъло баҳоларга ўқишади.\n“Соғлом авлод учун” жамғармаси ушбу тадбирни амалга оширишда яқиндан кўмак берган барча ташкилот ва ҳомийларга, ОАВ орқали ёритишда кўмаклашган барча оммавий ахборот воситалари вакилларига ўзининг миннатдорчилигини билдиради.


САЙЛОВМИ ЁКИ СИЙЛОВМИ? СИЁСИЙ ПАРТИЯЛАР БОШ ВАЗИРЛИККА НОМЗОДЛАРНИ КЎРСАТМОҚДАЛАР... » Фаровон юрт\n2019 йилнинг 25 октябрь куни «Юксалиш» умуммиллий ҳаракати томонидан сиёсий партиялар, ОАВ, блогерлар ва жамоатчилик вакиллари иштирокида давра суҳбати ўтказилди. Йиғилишда ЎзХДП раисининг Ташкилий-назорат ва кадрлар билан ишлаш масалалари бўйича ўринбосари Улуғбек Вафоев бир маълумотни ошкор қилди. Маълум қилинишича, ҳозирга келиб сиёсий партиялар томонидан сайловда кўп овоз тўпланган тақдирда Бош вазир лавозимига кимни номзод қилиш бўйича заҳира шакллантирилган.\nХалқ демократик партияси эса ушбу лавозимга бош вазир ўринбосари, Транспорт вазири Очилбой Раматов номзодини илгари сурмоқчи экани маълум бўлди. Шундан сўнг журналистлар ва блогерлар бошқа партияларнинг номзодлари кимлиги билан қизиқа бошлашди.\nЎзбекистондаги бешта партия Бош вазир лавозимига кимларни номзод қилмоқчи?\nЎзбекистон Халқ демократик партияси: Очилбой Раматов, Бош вазир ўринбосари, Транспорт вазири;\nЎзбекистон «Адолат» социал-демократик партияси: Русланбек Давлетов, Ўзбекистон Адлия вазири (бундан ташқари, яна Соғлиқни сақлаш вазири Алишер Шодмонов ҳамда Олий ва ўрта махсус таълим вазири Иномжон Мажидов номзоди ҳам ўрганилмоқда);\nЎзбекистон Либерал демократик партияси: Абдулла Арипов, Ўзбекистоннинг амалдаги Бош вазири;\nЎзбекистон Миллий тикланиш демократик партияси: «Бизда икки номзод аниқ, аммо ҳозирча жим турамиз».\nЎзбекистон Экологик партияси: Одил Темиров, «Ўзкимёсаноат» акциядорлик жамияти бошқаруви раиси (шунингдек, «Ҳудудий электр тармоқлари» акциядорлик жамияти бошқаруви раиси Улуғбек Мустафоев ҳамда «Agromirgroup» ассоциацияси директорлар кенгаши раиси Шавкат Жалолов номзодларига ҳам эътибор қаратилмоқда).\nҚаршимизда турган сайловлар – кўп жиҳатдан долзарб ва аҳамиятли бир синовдир.Биринчидан, бу сайлов узоқ давом этган турғунликдан сўнг жадал ўтказилиши эълон қилинган ислоҳотларнинг ростакамлигини синайдиган синовдир.Иккинчидан, халқимизнинг бу гал арзирли, оқил, фидойи, ҳақиқатпарвар инсонларга овоз бериши-бермаслиги, сиёсий онги ўсган-ўсмаганлигини синайдиган синовдир.Учинчидан, дунё аҳли, халқаро ҳамжамият олдида янги ислоҳотларимизни намойиш қиладиган, Шавкат Мирзиёев ҳокимиятга келганидан сўнг ўтаётган илк парламент сайловидир, халқаро иззат-обрўйимизни белгилайдиган синовдир. Қаршимиздаги сайловлар – муҳим сиёсий жараён – Ўзбекистон Республикаси Олий Мажлиси ва халқ депутатлари вилоят, туман (шаҳар) кенгашларига сайловлар бўлиб ўтади. Шунинг учун ҳаммамиз ҳам бу жараёнга бефарқ бўлмаслигимиз керак.\nХЎШ, БОШ ВАЗИР НОМЗОДИ ҚАЙ ТАРТИБДА ТАСДИҚЛАНАДИ?\nЎзбекистон Конституциясига асосан Бош вазир номзоди Қонунчилик палатасига сайловда энг кўп депутатлик ўринларини олган сиёсий партия ёки тенг миқдордаги энг кўп депутатлик ўринларини қўлга киритган бир неча сиёсий партия томонидан Президентга кўриб чиқиш учун таклиф этилади.Бунда, Президент тақдим этилган Бош вазир лавозимига номзодни кўриб чиққанидан кейин, уни Олий Мажлис палаталарининг кўриб чиқиши ва тасдиқлаши учун киритади.Бош вазир номзоди унинг учун тегишинча Олий Мажлисининг Қонунчилик палатаси депутатлари ва Сенати аъзолари умумий сонининг ярмидан кўпи томонидан овоз берилган тақдирда тасдиқланган ҳисобланади. Яъни, Бош вазирни тасдиқлаш жараёни аниқ тартибга солинган бўлиб, ундан фақат сайловларда кўп овоз олган партиянинг фикри, балки Президент, сенаторлар ва бошқа депутатларнинг фикри ҳам ҳал қилувчи аҳамиятга эга.\nОчиғини айтиш керак, сайловлар олдидан Ўзбекистондаги бирорта сиёсий партия бундай дадил баёнот бериши камёб ҳолатлигича қолмоқда эди. Бу галги Бош вазирликка номзодлар суриш ҳодисаси сайловларда ва партиялар фаолиятида алал-оқибат ўзгаришлар бўлаётганидан даракмикин?Савол туғилади: Сиёсий партиялар таркибларида ҳукуматни бошқара оладиган инсонлар йўқми ёки уларнинг етакчилари бўлғуси ҳукуматни бошқара олмайдими?Афсуски, сиёсий партиялар томонидан ғалабага эришганларида илгари сурилиши мумкин бўлган номзодларнинг аксарияти амалдаги ҳукумат аъзоларидир, яъни парламент бугун назорат қилиши, ҳисобот сўраши керак бўлган амалдорлардир. Ислоҳотларимизнинг, иқтисодимиз ва ижтимоий ҳолатимизнинг бугунги аҳволи учун жавобгар шахслардир. Агар партияларнинг таклифи шу номзодлар бўлса, Ўзбекистонда ҳукумат коалицион тарзда тузилса ёки ҳукумат тузилишида бугун улар олдинга сурган номзодлар ҳукуматни ташкил этса, демак бугунги ҳукумат ўзгармайди, ўша Бош вазир, ўша ўринбосарлар, ўша вазирлар қолади, демакдир. Демак, сайловлардан давлат ва жамият такомиллашувини умид қилиш шарт эмасми?Бугунги ҳукумат вакилларини Бош вазир лавозимига ўз номзодлари сифатида кўрсатар экан, партияларимиз ҳали сайлов бошланмасидан партияларимиз ўзларининг ғўрлигини намойиш қилмоқда. Ёки омилкорлигини, ёхуд прагматиклигини, эҳтимол, ислоҳотларга ишончсизлигини кўрсатмоқда. Балки, ўзгаришлардан умидлари йўқдир.\nКўринадики, бирор партия ўзетакчисини Бош вазир сифатида тасаввур қила олмайди. Ҳолбуки, партиялар ўз лидерларини Президентликка номзод сифатида сурганди ва яна суради-ку. Ўшанда ҳам, демак, номигагина иштирок этилганмиди.\nАжабо, ҳозир сайловолди ташвиқотларида худди шу партиялар мавжуд аҳволни тинимсиз танқид қилмоқдалар ва, айни пайтда, мавжуд аҳволга масъул бўлганлар ҳукумат вакилларини номзод сифатида тақсимлаб олган?! Тақсимлаб олганда ҳам, мантиққа ҳам қарамаган.\nДунёнинг кўз ўнгида бу ҳолат ислоҳотларимизга ҳам, сайловларимизнинг рутбасига ҳам соя солади.\nЭътибор беринг, йиллар мобайнида “халқпарвар” ҳисобланган, ўз номига “халқ” сўзини тиркаган, транспорт тўлови ошиб кетганлигини, автотранспорт хизмати сифатсизлигидан, темир йўл ва авиачипталар монополлаштирилганидан чипталар қимматлигидан қақшаб нолиётган Ўзбекистон Халқ демократик партияси вазиятни ўзгартириши керак бўлган лавозимга Транспорт вазирини номзод қилиб кўрсатади(?).\nЎзбекистон «Адолат» социал-демократик партияси бугун қанча адолатсизликларни фош этмоқда, аммо Ўзбекистон Адлия вазирини номзодлик кам танлаган. Тиббиётнинг аянчли аҳволи, касалхоналарда дорилар етишмаслиги ва касалларнинг ўзига юкланиши, туғруқхоналарда касаллар ерга ётганлигини ва таъмагирликларни, тез ёрдам етиб келмай касаллар ўлиб кетганлигини йил бўйи ижтимоий тармоқларда танқид қилиб келингани ҳолда бу партия Соғлиқни сақлаш вазирини ҳам номзод сифатида кўрсатади. Контракт пуллари ошиб, стипендиялар пасайтирилган, коррупция ҳакалак отган таълим тизими юзага келган бир ҳолатда, Олий ва ўрта махсус таълим вазири Иномжон Мажидов номзоди ҳам “Адолат” партияси томонидан кўзда тутилмоқда (?).\nЎзбекистон Либерал демократикпартияси Абдулла Ариповни –Ўзбекистоннинг амалдаги Бош вазирини ўрнида қолдириш ниятидадир. Вазият ўнгланишини истамайди.\nЎзбекистон Миллий тикланиш демократик партияси: «Бизда икки номзод аниқ, аммо ҳозирча жим турамиз», демоқда. Агар оқиллик деб билсак буни, барибир, бу партиянинг ҳокимият учун сирли тарзда курашиши, қартасини бекитиб ўйнаши ғалатидир. Умуман бу партиянинг идеологияси миллатдир, миллатпарварликдир ва унинг номзоди миллиятчи бўлиши керак.\nЎзбекистон Экологик партияси умуман комик вазиятга тушди: атроф-муҳитни ифлослайдиган энг улкан соҳа раҳбарини экологик партиядан намзод сифатида кўрсатди. Унинг номзоди – «Ўзкимёсаноат» раиси, шунингдек аксарият худудида чироқ ёнмайдиган юртнинг бош вазирлигига бу партия яна «Ҳудудий электр тармоқлари» акциядорлик жамияти бошқаруви раисини Бош вазирликка номзод деб билмоқда.\nУмуман олганда, ҳамюртлар, парламент тизимидан муддао – парламент халқ кесимидаги кайфиятлар, орзу истакларни, дарду ташвишларни ифода этиши керак бўлган муҳим институтдир. Давлат ҳокимиятининг манбаи – халқ, дейилган Конститутцияда. Халқнинг ҳаммаси бошқарувда қатнаша олмаслиги учунгина у ўз вакилларини сайлайди. Бу вакиллар халқнинг айни пайтдаги фикру ўйининг ифодачисидир ва шу тахлит юзага келиши керак. Халқ адолат истайди – “Адолат” партияси суд-ҳуқуқ, адлия тизимини одил қилишни, коррупцияни йўқотишни мақсад қилиши керак ва шундай қилса, халқнинг катта қисмидан овоз ола олади. Либерал-демократлар либерализм ғоясини унутгандай, унинг мақсади демократик қадриятлар бўлмоғи керак. Халқ олигархияни ҳам, ашаддий капитализмни ҳам истамайди, либерал-демократик қарашларни иқтисодга ҳам (бозор механизмларини жадал жорий этиш, монополияни тугатиш), ижтимоий ҳаётга ҳам, жамитятга ҳам (нодавлат секторини, фуқаролик жамиятини ривожлантириш) тадбиқ этиш лозим. Халқда миллатнинг ўзлигини англамаслигидан, она тилининг хўрланганидан, миллий тарихнинг сохталаштирилганидан, миллатнинг дунёга сочилиб бораётганидан улкан норозилик бор ва шу дардларни бош ғояси қилса, “Миллий тикланиш”га овоз беради. Худди шу каби бошқа партиялар ҳам “ихтисослашиши” лозим. Халқ-демократик партиясининг нони ва маслаги ижтимоий ҳимоя бўлмоғи керак ва жуда долзарбдир. Ҳозир ҳамма партияларимизнинг дастурлари деярли бир хил. Номзодлари ҳам мавжуд ҳолатимизга масъул битта идорадандир. Бу ҳолатда сайлов сийловга айланиб кетади, шекилли.\nAdmin. Жойлаштирган санаси: 18-12-2019, 15:14\nАсосий сахифа » Таҳлилий мақолалар » САЙЛОВМИ ЁКИ СИЙЛОВМИ? СИЁСИЙ ПАРТИЯЛАР БОШ ВАЗИРЛИККА НОМЗОДЛАРНИ КЎРСАТМОҚДАЛАР...


“Арсенал” Алексис Санчесни АПЛнинг энг сердаромад футболчисига айлантириши мумкин\n14 апрель, 2017, 10:31\nЛондоннинг “Арсенал” жамоаси раҳбарияти ҳужумчи Алексис Санчесга янги шартнома таклиф қилди. Унга кўра Чили терма жамоаси аъзоси АПЛ учун рекорд бўлмиш сумма – ҳафтасига 300 минг футнт маош олади.\n“Манчестер Сити”нинг эътибори Алексис Санчесга қаратилмаган\nИнглиз нашрларининг ёзишича, Алексис Санчес янги шартнома бўйича аниқ жавобни бермаган. Ҳужумчининг амалдаги маоши ҳафтасига 130 минг фунтни такшил қилади. Месут Ўзил эса ҳафтасига 140 минг билан “Арсенал”нинг энг кўп маош олувчи футболчиси саналади.\nМаълумот учун, чилилик футболчининг Лондон клуби билан келишуви 2018 йилнинг ёзига қадар мўлжалланган. Айни дамда “МЮ” ярим ҳимоячиси Поль Погба ҳафтасига 290 минг фунт маош билан АПЛда энг кўп маош оладиган футболчи.


17:47 / 02.05.2017\nХорижий мамлакатларга фарзанди билан дам олиш ёки саёҳатга чиқаётган ота ёки она (ажрашган) фарзанди учун ҳужжат тайёрлаш чоғида ота ва онанинг бирдек рухсатини олиши шарт эмас. Ўзбекистон ИИВ Миграция ва фуқароликни расмийлаштириш бошқармаси бошлиғи ўринбосари, полковник Улуғбек Тошхўжаев шу ҳақда маълум қилди.\nУлуғбек Тошхўжаев. Фото: Кун.uz\nУнинг айтишича, бунинг учун таълим муассасаси томонидан имзоланган махсус анкета, хорижга олиб чиқилаётган боланинг белгиланган тартибдаги фотосурати ҳамда унинг паспорти (travel document)ни тақдим этиш зарур бўлади. Доимий чиқиб кетилаётган бўлсагина, боланинг икки ота-онаси розилиги талаб этилади. Тошхўжаевнинг аниқлик киритишича, агар кимдир (ички ишлар идораси ходими) хорижга дам олишга чиқиб кетаётган бола учун ота ва она розилигини бирдек талаб қилаётган бўлса, бу қонунга зиддир.\nИИВ Пресс клуб Улуғбек Тошхўжаев


Ижтимоий соҳадаги ислоҳотлар –аҳолига ғамхўрликнинг юксак ифодаси » O'zbekiston musulmonlar idorasi Qashqadaryo viloyati vakilligi rasmiy sayti\nИжтимоий соҳадаги ислоҳотлар –аҳолига ғамхўрликнинг юксак ифодаси\n27-07-2021, 09:55 61 Ўқиш режими + -\nИжтимоий соҳа ривожи бошқаларига қараганда ҳам аҳолининг эркин ва фаровон яшаши учун энг муҳим жараён ҳисобланади. Чунки у инсон учун энг зарурий бўлган, унинг еб-ичиши, яхши яшаши, таълим ва тарбияси билан боғлиқ бўлган ҳолатдир. Бу нарсага ислом динида ҳам биринчи даражали эҳтиёж сифатида қаралиб, унда олиб бориладиган ислоҳотларга катта эътибор берилади ва ҳар бир кишини ўз қўл остидагиларга масъуллигини, уларга ғамхўр бўлиши зарурлигини таъкидлайди. Мисол учун, Расулуллоҳ соллаллоҳу алайҳи васаллам шундай марҳамат қилганлар: “Огоҳ бўлинг, ҳар бирингиз раҳбарсиз ва ҳар бирингиз қўл остингиздагилардан сўраласиз. Инсонларга раҳбар бўлган амир ўз бошқаруви остидагилардан сўралади. Киши ўз аҳли оиласига бошлиқ бўлиб, улар ҳақида сўралади...”.Ушбу ҳадиси шариф ҳар бир кишини масъулиятли, қўл остидагиларга нисбатан ғамхўр ва меҳрибон бўлишга чорлайди. Агар ҳар бир киши ўз ишини тўғри бажарса, қўл остидагиларга жавобгар эканлигини ҳис қилиб яшаса давлат тез ривожланади, халқ фаровон яшайди.\nБугунги кунда ижтимоий соҳада олиб борилаётган ислоҳотлар ҳам айнан ушбу юрт фуқороларининг бахтли ва фаровон яшашликлари учун қилинаётган ишлар сирасидандир. Бунинг амалий тасдиғи сифатида Ўзбекистон Президенти бошчилигида 2017 йил 7 феврал куни 2017-2021 йиллар давомида Ўзбекистонни ривожлантиришнинг бешта устувор йўналиши бўйича ҳаракатлар стратегияси тасдиқланганлигини мисол тариқасида келтириш мумкин. Ушбу дастурга киритилган йўналишлардан бири ҳам айнан ушбу соҳани ривожлантиришга қаратилган бўлиб, ижтимоий соҳани ривожлантиришнинг устувор йўналишлари деб номланади. Бу йўналишда асосан аҳолининг реал пул даромадларини ва харид қобилиятини ошириш, кам таъминланган оилалар сонини ва аҳолининг даромадлари бўйича фарқланиш даражасини янада камайтириш, аҳолини ижтимоий ҳимоя қилиш ва соғлиқни сақлаш тизимини такомиллаштириш, арзон уй-жойлар барпо етиш бўйича мақсадли дастурларни амалга ошириш кабилар ҳамда йўл, қурулиш, таълим ва тиббиёт соҳаларидаги ислоҳотлар кўзда тутилган. Ушбу жараёнга бугун бевосита ўзимиз гувоҳ бўлиб турибмиз. Жумладан, охирги уч йил мобайнида таълим тизимининг ўзида сезиларли даражада ишлар қилинди, мактабларнинг моддий-техник базаси яхшиланиб, 150 дан ортиқ янги мактаблар қурилди, ўқитувчиларнинг маоши бир неча барварга оширилди. Чиндан ҳам таълим ва тарбия миллатнинг келажагини белгилаб берадиган, кишини олий мақсадларга олиб борадиган асосий омилдир. Шу боисдан ҳам бу масалага катта эътибор қаратилиб, кўпгина ислоҳотлар олиб борилмоқда. Зеро, Қуръони каримда биладиганларнинг билмайдиганлардан афзал эканлиги ҳақида қуйидаги мазмундаги оят келади: “Сен: “Биладиганлар билан билмайдиганлар тенг бўлармиди?!” деб айт”.\nБундан ташқари Президент қарори асосида аҳолининг кам таъминланган қатлами учун кўплаб арзон ва қулай уй-жойлар барпо қилинди. Инсон учун яхши яшаш жойининг бўлиши унинг энг зарурий эҳтиёжларидан ҳисобланади. Расулуллоҳ соллаллоҳу алайҳи васалламдан ривоят қилинган қуйидаги ҳадиси шарифда инсоннинг яшаши учун кенг маскан бўлиши унинг бахтлилигидан эканлиги таъкидланади: “Тўртта нарса саодатдандир: солиҳа аёл, кенг маскан, яхши қўшни, ёқимли улов”.\nШунингдек, диний соҳада ҳам аҳоли манфаатидан келиб чиқиб бир қанча ўзгаришлар амалга оширилди, янги диний таълим муассасалари ва диний марказлар барпо қилинди ҳамда улар ҳузурида ўқув курслари ташкил этилди. Шулар жумласидан, Тошкент шаҳрида ташкил қилинган Ислом свилизацияси маркази, Самарқандда Имом Бухорий халқаро илмий-тадқиқот маркази, Шеробод туманида Абу Исо Муҳаммад Термизий маркази, Қарши туманида Абул Муин Насафий мажмуаси, Имом Мотуридий халқаро илмий-тадқиқот маркази ва бошқаларни айтиб ўтиш мумкин бўлади. Бу борада тиббий соҳада ҳам анчагина ишлар қилинди, бепул тиббий ҳизматлар ташкил этилди. Пандемия шароитида аҳоли соғлиғини сақлаш учун давлат буджетидан жуда катта миқдорда маблағ ажратилди. Ҳаттоки фуқороларни давлат ҳисобидан вирусга қарши эмлаш ишлари олиб борилмоқда.Ушбу қилинаётган ислоҳотлар натижаси ўлароқ халқ ҳукумат учун эмас, балки, ҳукумат халқ учун ишлайдиган бўлди, аҳолига хизмат қиладиган қабулхоналар ташкил қилинди. Мана шу ислоҳотларнинг барчаси фуқароларга қилинаётган ғамхўрликларнинг ёрқин намунасидир.\nҚашқадарё вилояти Деҳқонобод тумани “Белибойли ота” жоме масжиди имом хатиби


Тиббиёт ходимлари бир марталик ҳимоя кийимларини ювиб қайтадан ишлатаётгани, бунга ажратилган пуллар ўзлаштириб юборилгани рад этилди\nЎзбекистон 17:50 / 16.07.2020 16252\n«Коронавирус касаллигига чалинган беморлар билан бевосита ишлаётган, уларни даволаш жараёнида қатнашаётган тиббиёт ходимлари, касаллик билан зарарланганларни ташиш билан шуғулланадиган тез тиббий ёрдам хизмати ходимлари ва ҳайдовчилари, беморлар билан мулоқотда бўладиган шахслардан таҳлил учун намуналар олишга ихтисослашган соҳа вакиллари – барча-барчаси махсус ҳимоя кийимлари ва тиббий ниқоблар билан фаолият юритмоқда. Ҳеч ким уларни бир марталик ҳимоя кийимини қайта кийишга мажбурлаётгани йўқ.\nТиббиёт ходимлари бир марталик ҳимоя кийимларини ювиб қайтадан ишлатишаяпти деган фикр бўлиши керак эмас. Негаки бугунги кунда улар ушбу бир марталик ҳимоя кийимлари ва гигиена воситалари билан етарлича таъминланган бўлиб, бу борада танқислик ҳам мавжуд эмас. Бошқа бир давлатлардан фарқли ўлароқ Ўзбекистон шароитида барча турдаги ҳимоя воситаларини етарли миқдорда ишлаб чиқариш имконияти мавжуд. Шунинг учун бу кийимлар ҳар куни ёки белгиланган вақтда алмаштирилади. Уларни ювиб, қайтадан ишлатиш ҳолатлари йўқ.\nҚолаверса, ҳимоя кийимлари учун ажратилган маблағларни кимлардир ўзлаштириб юборди деган гумонларни айтишдан аввал ўша жойда ишлаётган мутахассислардан бунга аниқлик киритиш, уларни ҳам эшитиш керак, назаримизда. Беморга ёрдам кўрсатишда ҳимоя воситаларидан фойдаланмаслик тиббиёт ходимларига ҳам касалликнинг юқишига олиб келиши мумкинлигини ҳаммамиз яхши биламиз», дея Нурмат Отабековнинг сўзларини келтирмоқда Kun.uz мухбири.


09 март 2021, Тошкент вақти: 00:31\nДунё миқёсида муҳим воқеа сифатида эътироф этилган Афғонистондаги Президент сайлови, баъзи кузатувчиларнинг фикрича, Ўзбекистонда ҳам кенгроқ ёритилиши керак эди.\nЎзбекистондаги етакчи газеталардан бири бўлмиш “Халқ сўзи”нинг ўзини таништиришни истамаган ходими сўзларига кўра, мазкур нашрда шу вақтгача бу воқеа ҳусусида хабарлар бериб келинган. Президент сайлови якунлангач, бу тўғрида таҳлилий материал бериш режалаштирилган.\nЖурналист Амирқул Каримовнинг таъкидлашича, бу воқеаларни ёритишда кечикиш бор. Бунинг сабаби мазкур тадбирни бошдан охир кузатиб бораётган, бу ҳақда чуқур маълумотга эга журналист йўқлигидир. Агар ўзбек журналистлари жаҳон ҳамжамияти эътиборида бўлган шу каби воқеаларга алоҳида эътибор билан қараса яхшироқ бўлади.\nА.Каримовнинг эътирофича, Ўзбекистонда Афғонистон билан қизиқадиган журналистлар анчагина. Шунинг учун бу мамлакатда бўлган муҳим тадбирни ёритишдаги сусткашликка маълумот танқислиги сабаб бўлмаса керак. Чунки Афғонистондаги сайлов ҳақида ахборот жуда кўп. Бу ўринда ўзбек журналистларининг шахсий сусткашлиги панд берган.\nА.Каримовнинг билдиришича, Афғонистондаги вазият Ўзбекистон учун ҳам жуда муҳим. Бу эса ўзбек матбуоти мазкур мамлакатдаги муҳим тадбирга алоҳида эътибор қаратишига етарли асос бўла олади.


Ўзбекистон 7 Кун (@Uzbekistan_7kun) - Пост #12645\n18 Apr, 17:03 (92 дня назад)\nАндижонда милиция ходими хизмат машинасида велосипедчини уриб юбориб, унинг ўлимига сабабчи бўлди\nАндижон вилоятининг Избоскан туманида ички ишлар ходими иштирокида йўл-транспорт ҳодисаси содир бўлди. Оқибатда бир киши ҳаётдан кўз юмди. «Дарё» мухбирининг хабар беришича, ҳодиса 15 апрель куни соат 23:00 ларда Избоскан тумани «Оқ олтин» маҳалласи ҳудудидан ўтувчи «Пойтуғ—Куйганёр» автомобиль йўлининг 3-километрида содир бўлган.\nАндижон туман ИИБ Терроризм ва экстремизмга қарши кураш бўлими тезкор вакили, катта лейтенант А.А. хизмат вақтида ҳушёр ҳолатда ўзига бириктирилган давлат белгиси 60 429 VSF бўлган Damas автомашинасини бошқариб кетаётганда йўлнинг қатнов қисмида ётган велосипедчини босиб кетган.\n29 ёшли ички ишлар ходими содир этган ЙТҲ оқибатида Д.Ш. оғир тан жароҳати олиб, шифохонага ётқизилган. Тиббиёт ходимлари томонидан кўрсатилган ёрдамга қарамасдан, уч фарзанднинг отаси ҳисобланган 43 ёшли Д.Ш. шифохонада вафот этган.\nМазкур ҳолат юзасидан Жиноят кодексининг 266-моддаси 2-қисми (транспорт воситалари ҳаракати ёки улардан фойдаланиш хавфсизлиги қоидаларини бузиш одам ўлимига сабаб бўлиши) билан жиноят иши очилган. Маълумот учун, ушбу модда бўйича айбдор деб топилган шахс 7 йилгача озодликдан маҳрум этилиши мумкин.\nАввалроқ Тошкентда шаҳар ИИББ бўлинмаларидан бирининг раҳбари хизмат Lacetti’сида йўлни белгиланмаган жойда кесиб ўтаётган 66 ёшли аёлни уриб кетгани, ҳодиса оқибатида аёл вафот этгани ҳақида хабар берилган эди.\nТиббиёт ходимлари томонидан кўрсатилган биринчи ёрдамга қарамасдан 3 боланинг отаси ҳисобланган 43 ёшли Д.Ш. шифохонада вафот этган


Туркман, ўзбек, қозоқ аҳолисининг мавжуд тузумга қарши курашини “Ёш хиваликлар” партияси раҳбарлари фаол қўллаб-қувватладилар.\n1917 йил феврал инқилобидан сўнг Хива гарнизонидаги солдатлар ҳам худди Россиядаги каби ўз советларини ташкил этдилар. Бу ҳукуматга қасамёд қилиш учун Хива шаҳрида рус аскарлари тўпландилар. Бу вазиятдан фойдаланган “Ёш хиваликлар” ҳарбий отряд бошлиғи полковник Мерзляковдан ёрдам сўрадилар. Мерзляковнинг қўллаб-қувватлаши билан “Ёш хиваликлар”нинг катта гуруҳи Хива хони саройи олдида тўпландилар. Улар номидан Полвонниёз Ҳожи Юсупов ва Назир Шоликоровлар Асфандиёрхон ҳузурига кириб хондан давлатни конституция асосида бошқариш, хоннинг айрим мулозимларини улар қўлига топширилишини талаб қилдилар.\nРоссиядаги сиёсий воқеалар, чор ҳукуматининг ағдарилиши ва Хивада рўй бераётган воқеалардан хавфсираган хон Ёш хиваликлар талабларини қабул қилишга мажбур бўлди ҳамда улар томонидан тайёрланган манифестга имзо чекди. Етти пунктдан иборат манифестнинг биринчи пунктида шундай сўзлар бор эди: “… мен Хива хони Саид Асфандиёр Баҳодирхон… менинг содиқ фуқароларимга “Идораи машрутия” бердим, токи улар ўзлари хохлаганча мамлакатни шариатга мувофиқ ҳам замон тақозосига мувофиқ идора қилсинлар. Чунончи, ўзлари хохлаганча фуқароларнинг маслаҳати билан сайлов қилиб, ҳукумат ишларига ўзлари хохлаган одил одамларни тайин қилсинлар”.\n1917 йил 6 апрел куни бу манифест Хивадаги арк майдонида кўп минг кишилик халққа ўқиб эшиттирилди. Мамлакатни бошқаришда янги тузилган идораси “Идораи машрутия”га Ёш хиваликлардан Полвонниёз Ҳожи Юсупов ва Ҳусаинбек Муҳаммадмуродовлар сайландилар.\n“Идораи машрутия” ни ташкил этишга эришган Ёш хиваликларнинг ўз дастури бўлиб, ўз даври талабларига жавоб берувчи бу дастур хон истибдод тузумини тугатиш, Хива вилоятини Туркистон билан бирлаштириш, хонлар, беклар, қозилар, шаҳзодалар қўлидаги ортиқча бойликни халқ мулкига айлантириш, йирик заминдорлар қўлидаги ортиқча мулкларни камбағалларга бўлиб бериш, вақф ерларидан тушадиган маблағлар ҳисобидан халқ маорифини ривожлантириш, болаларни бепул ўқитадиган мактаблар очиш, касалхоналар қуриш, аҳолининг камбағал қисмига хон томонидан тортиб олинган ерларни қайтариб бериш, йўллар ва кўприклар қуриш, мажбурий ишларни бекор қилиш каби талабларни илгари сурган.\nАммо, Ёш хиваликлар ҳукумати узоқ мавжуд бўлмади. Асфандаёрхон Хива гарнизони бошлиғи генерал Мирабдалов, нуфузли руҳонийлар ва Жунаидхон ёрдамига таяниб 1917 йил 23 майда “Идораи машрутия” ни тарқатиб юборди. Ташкилотнинг Ҳусайбек Матмуродов ва бир қанча аъзолари зиндонга ташланди. Полвонниёз Ҳожи Юсупов, Назир Шоликоров, Бобо Охун Салимов, Жуманиёз Султонмуродов, Бобожон Якубов ва бошқалар Тўрткўл, Чоржўй, Тошкент каби шаҳарларга қочиб кетдилар.\n1918 йилнинг январда полковник М.Зайцев бошчилигидаги рус қўшинлари Хивадан жўнаб кетдилар. Бу вазиятдан унумли фойдаланган Жунаидхон дарҳол ўз қуролли кучлари билан Хивани эгаллади. Амалдорларнинг норозилигидан чўчиган Жунаидхон Асфандиёрхонни тахтда қолдирди. Аммо, ҳокимият бутунлай Жунаидхон қўлига ўтди. 1918 йил 30 сентябрда Жунаидхон хон саройида давлат тўнтариши уюштирди ва Асфандиёрхон тахтдан ағдарилиб, 1 октябр куни қатл эттирилди. 3 октябр куни Асфандиёрхоннинг акаси Саид Абдуллахон хонлик тахтига ўтирган бўлсада, амалдаги бошқарув Жунаидхон қўлида қолди.\nЖунаидхон Хива хонлиги ҳудудида большевиклардан мустақил бўлган давлатни сақлаб қолишга ҳаракат қилди. 1918 йил ноябр ойида Амударёнинг ўнг қирғоғидаги ерларда ташкил этилган совет ҳукуматига қарши Жунаидхон бир неча марта муваффақиятсиз урушлар олиб борди. 1919 йил апрел ойида совет ҳукумати билан Жунаидхон ўртасида Тахта шартномаси тузилди. Аммо, бу вақтинчалик келишув бўлиб, унга ҳар иккала томон ҳам амал қилмадилар. Бу пайтда Тўрткўлда Жуманиёз Султонмуродов раҳбарлигида Ёш хиваликлар партиясининг қўмитаси тузилган бўлиб, уларнинг сони Хива хонлиги ҳудудидан қочиб ўтганлар ҳисобига кундан кун кўпаяётган эди.\n1919 йилнинг ёзига келиб, Амударё бўлимида сиёсий аҳвол анча кескинлашди. Амударё бўлимининг шимолий қисмида, Заир деган аҳоли яшайдиган пунктда қозоқ атамани Фильчев ҳамда йирик қорақалпоқ феодали Хон Махсим бошчилигида Совет ҳукуматига қарши чиқишлар бўлиб ўтди. Атаман Фильчев отрядини қуролсизлантириш ҳамда Чимбой советини мустаҳкамлаш учун юборилган А.Христофоров бошчилигидаги 17 та фавқулодда комиссия ва 80 кишилик қуролли аскарлар 1919 йил 14 августда қириб ташланди. Нукус, Заир, Мўйноқ орасидаги ерлар эгалланиб, бу ҳудудларда атаман Фильчев бошлиқ ҳукумат тузилди. Жунаидхон бу ҳукуматни дарҳол тан олди.\nБу даврга келиб Ёш хиваликлар, туркман уруғлари орасида Қўшмамедхон, Ғуломалихон каби уруғ сардорларининг Жунаидхон билан зиддиятлари кескинлашиб кетган эди. Совет ҳукумати бу ҳолатдан унумли фойдаланди. 1919 йил 25 декабр куни Амударё бўлими қўшинларининг большевиклар бошчилигидаги жанубий отряди Амударёнинг чап қирғоғига ўтиб, Н.Шейдаков бошчилигида Тўрткўлдан Нукус йўналиши томон ҳужум бошлаб 29 декабрда Хўжайлини эгалладилар. 1920 йил 7 январ куни Кўҳна Урганч большевиклар томонидан эгалланди. Шунингдек, қизил аскар қўшинлари 14 январда Пурси, 16 январда Илонли, 18 январда Тошҳовуз шаҳарларида совет ҳокимиятини ўрнатиб, 1 феврал куни Хива шаҳрига кириб келдилар. Жунаидхон қўшинлари ҳам тор-мор қилинди. Жунаидхон қолган-қутган йигитлари билан чўлга чекинди. 2 феврал куни сўнгги Хива хони Саид Абдулхон тахтдан воз кечди.\nХива хони тахтдан туширилгач, хонликда бутун ҳокимият беш кишидан иборат муваққат инқилобий ҳукумат (ревком) қўлига ўтди. Ҳукумат раиси – Жуманиёз Султонмуродов, Бобо Охун ва Жалол Охун Салимовлар – олий руҳонийлар вакиллари, Қўшмамадхон Сапаев ва Муллаўроз Ҳожимуҳамедовлар – ҳукумат аъзоси қилиб тайинландилар. 1920 йил 9 апрелда муваққат инқилобий ҳукумат таркибига тармоқлар билан шуғулланувчи нозирликлар ташкил этилди. Шайхутдин Ҳасанов – ҳарбий нозир, Полвонниёз Ҳожи Юсупов – давлат назорати нозири, Эшчон қори Жабборқулов – халқ хўжалиги нозири, Мулла Бекжон Раҳмонов – халқ маданияти ва маорифи нозири, Бобо Охун Салимов – адлия нозири қилиб тайинландилар. Шунингдек, давлатни бошқариш, суд ва адлия ишлари қайта кўриб чиқилди. Ҳукуматнинг махсус қарори билан Олий инқилобий суд ва адлия нозирлиги ташкил қилинди. Олий инқилобий судга Олимжон Акчурин раис, Қўшмамадхон Сапаев ва Бобо Охун Салимовлар аъзолар этиб тайинландилар. Умумжиноий ва фуқаролик ишларини кўриб чиқиш ва ҳал қилиш учун халқ суди ташкил қилиниб, унга Абдулвоҳид Қориев раис бўлди.\nХива шаҳрида ташкил қилинган махсус милиция бошқармаси тартиб-интизомни сақлаш ва жиноятчиликка қарши кураш ишлари билан шуғулланиб, унга Назир Шоликоров раислик қилди. Муваққат инқилобий ҳукумат фармонига биноан, қийноқ, уриб азоблаш ва ўлим билан боғлиқ барча жазолар бекор қилинди.\n1920 йил 26-30 апрел кунлари Хивада Бутунхоразм халқ вакилларининг биринчи қурултойи бўлиб ўтди. Қурултойда иштирок этган 200 та вакилнинг 80 таси туркман аҳолиси вакиллари эди. Қурултойда Хива хонлиги ҳудудида Хоразм Халқ Совет Республикаси тузилганлигини эълон қилиб, ХХСР конституцияси, давлат герби ва байроғини тасдиқлади.\nХХСРнинг биринчи Конституциясида давлат тузуми масаласига алоҳида бўлим ажратилди. Унда давлат олий ҳокимият ва бошқарув органлари, маҳаллий органларни ташкил этиш тартиби, тузилиши, уларнинг ваколатлари белгилаб берилди. Республиканинг энг муҳим ишларини ҳал қилиш олий ҳокимият органи бўлган Умумхоразм халқ вакиллари қурултойига тегишли деб топилди. Республикани бошқариш қурултой томонидан сайлаб қўйиладиган ва унинг олдида ҳисобот берадиган, 15 та аъзодан иборат Халқ Нозирлари кенгаши зиммасига юкланди.\nШунингдек, биринчи Конституцияда ХХСР нинг мудофаасини ташкил этиш, вақф ишлари, хорижий фуқароларнинг ҳуқуқий ҳолати, актив ва пассив сайлов ҳуқуқлари, сайлов ҳуқуқидан маҳрум қиладиган шахслар, сайлов тартиби, иқтисодий сиёсат тўғрисида, хон ва хон авлодларининг мулки тўғрисида, республиканинг байроғи ва герби масалалари мустаҳкамланди.\nКонституция ХХСР нинг барча фуқароларига жинси, касби ва миллатидан қатъий назар сўз, матбуот, мажлис ўтказиш, ташкилотлар тузиш ҳуқуқлари берилганлигини эълон қилди.\nҚурултойда янги ҳукумат таркиби қуйидагича сайланди:\n1.\tПолвонниёз Ҳожи Юсупов – ХХСР ХНКнинг раиси;\n2.\tЖуманиёз Султонмуродов – ХНК раисининг биринчи муовини;\n3.\tҚўшмамадхон Сапаев – ХНК раисининг иккинчи муовини;\n4.\tБобо Охун Салимов – адлия нозири;\n5.\tБекчон Раҳмонов – маориф нозири;\n6.\tЭшчон (қори) Жабборқулов – халқ хўжалиги нозири;\n7.\tМатпанбой Мадраҳимов – молия нозири;\n8.\tХудойберган Девонов – давлат назорати нозири;\n9.\tРизо Шокиров – ҳарбий нозир;\n10.\tНазир Шоликоров – ички ишлар нозири;\n11.\tШомурод Бахши – соғлиқни сақлаш нозири;\n12.\tҒуломалихон Баҳодир – ижтимоий таъминот нозири;\n13.\tҲаким Бобожонов – зироат (қишлоқ хўжалиги) нозири;\n14.\tАбдулвоҳид Қориев – адлия нозири муовини;\n15.\tЎроз Хўжамуҳаммадов – ташқи ишлар нозири.\nХХСР раҳбарияти ўз конституциясига биноан мустақил давлат сифатида иш олиб боришга ҳаракат қилди. Конституцияга биноан янги давлат қуйидаги 22 та туманга бўлинган эди: Дарғонота, Питнак, Ҳазорасп, Бешариқ, Хонқа, Янги Урганч, Гурлан, Қипчоқ, Манғит, Қиличбой, Моноқ, Тошҳовуз, Пўрси, Хўжайли, Кўҳна Урганч, Қўнғирот, Хива, Илонли, Ғазовот, Шовот, Хитой, Қўшкўпир.\n1920 йилнинг апрели охири ва май ойининг бошларида ушбу туманларнинг туман советлари тузилиб, уларнинг ҳар бирида 5-7 кишидан иборат кенгаш аъзолари сайланди. 14 та ўзбеклар яшайдиган, 5та туркманлар яшайдиган ва учта қозоқлар ҳамда қорақалпоқлар яшайдиган туманларда советлар сайланиб, ҳар бир туман маҳаллаларида оқсоқоллар сайланди.\n1920 йил 28 майда Хоразм коммунистик партиясининг биринчи Бутунхоразм конференцияси бўлиб, унда янги партия ташкил этилганлиги эълон қилинди. Унинг раиси қилиб А.Акчурин сайланди. Бироқ, кўп ўтмай у бошқа ишга ўтганлиги муносабати билан ХКП МК раиси қилиб Ж.Султонмуродов сайланди. Шунингдек, айнан шу пайтдан бошлаб марказдан келган вакилларнинг кўрсатмаси билан Хоразмда кўппартиявийлик таъқиқланди.\nХХСР ХНКга Полвонниёз Ҳожи Юсупов бошлиқ ҳукумат таркибига асосан, “Ёш хиваликлар” партиясининг аъзолари кирган бўлиб, улар мамлакатда демократик тузумни ўрнатиш, мустақил давлатни барқарорлаштириш борасида катта ишларни амалга ошира бошладилар. Мисол учун, Бобо Охун Салимов раислигидаги ХХСР делегациясининг уч ой давомида Москва ва Петроград шаҳарларида бўлиб, 1920 йил 13 сентябрда РСФСР билан ХХСР ўртасидаги иқтисодий-сиёсий шартноманинг имзоланиши ана шундай ишлардан бўлди. 24 моддадан иборат иттифоқ шартномаси ва 15 моддадан иборат иқтисодий битимда РСФСР ҳукумати ХХСР мустақиллиги ва дахлсизлигини тан олди. Россия империяси даврида рус капиталистлари томонидан Хива хонлиги ҳудудида қурилган барча банклар, заводлар, фабрикалар, савдо корхоналари ва бошқалар ХХСР нинг мулки деб белгиланди. Бу ҳужжатга асосан ХХСР мустақил давлат ҳисобланиб, совет Россияси билан ўзаро тенг ва бир-бирларининг ички ишларига аралашмасликка келишиб олинди.\nАмалда эса, ХХСР ҳукумати раҳбарлари олиб борган мустақил сиёсат марказдаги большевик раҳбарлар ва ХХСР ҳудудидаги совет раҳбарияти вакилларига ёқмади. Чунки, Полвонниёз Ҳожи Юсупов бошлиқ ҳукумат хусусий мулк, вақф ерлари, диний муассасаларни тарқатиб юбориш ўрнига уларни сақлаб қолиш ва мустаҳкамлашга ҳаракат қилган эдилар. ХХСР нинг Конституциясида ҳам хусусий мулк эътироф этилган эди. Совет ҳукуматининг Хоразмдаги вакиллари ХНК ҳукуматига қарши ҳатти-ҳаракатларни авж олдирдилар. Бунинг натижаси ўлароқ, ХХСР да коммунистлар олиб борган сиёсат маҳаллий кадрлар, зиёлилар ҳамда мустақил фикрга эга бўлган шахсларни йўқотишга қаратилди. ХХСР мавжуд бўлган атиги 5 йилга яқин муддат ичида республика ҳукумати – ХНК ва Хоразм МИК раислари ўн марта алмаштирилгани ҳам юқоридаги фикрни исботлайди.\n1921 йил 15-23 май кунлари II Бутунхоразм советлари вакилларининг қурултойи бўлиб ўтди. Қурултойда ХХСР МИК қошида етти кишидан иборат махсус туркман бўлими ташкил этилди. Унга Мулла Ўроз Хўжамуҳаммедов раҳбар бўлди. Ушбу бўлимнинг асосий вазифаси туркманлар яшайдиган ерлардаги иқтисодий, сиёсий, ҳуқуқий, миллий, маданий масалаларни, уруғлар ўртасидаги муносабатларни ўрганиш ва уни яхшилаш, меҳнаткаш халқ фаоллигини ошириш, улар яшайдиган ҳудудларда деҳқончилик ва чорвачиликни ривожлантириш, ҳунармандчиликни тараққий эттириш ҳамда улар маданиятини оширишдан иборат эди.\nШунингдек, қурултойда ХХСР Конституциясига қўшимчалар ва ўзгартиришлар киритилди. Олдинги Конституциядан фарқ қилган ҳолда ушбу Конституцияда Қурултой ва Хоразм МИКнинг ваколатлари мустаҳкамланди. Умумхоразм қурултойи ва МИК ваколатларига – ХХСР Конституциясини қабул қилиш; чегараларни ўрганиш, ўзгартириш ва ХХСР га тегишли ҳудудлар доирасини тасдиқлаш; ХХСРда пул, оғирлик ўлчовларини белгилаш ва ўзгартириш; чет мамлакатлар билан алоқалар олиб бориш; уруш ва тинчлик масалаларини ҳал қилиш; қарз олиш, божхона, савдо ва молия шартномаларини тузиш; ХХСР ҳудудида халқ хўжалигининг умумий режаларини белгилаш; давлат бюджетини ўрнатиш; умумдавлат қонунчилиги, суд тузилиши, фуқаролик, жиноий суд юритиш ва бошқа қонунчиликни амалга ошириш; умумдавлат солиқ ва йиғимлар ўрнатиш; ХНК аъзоларини лавозимига тайинлаш ва озод қилиш; ХНК раисини тасдиқлаш; Хоразм фуқаролигини олиш ва йўқотиш; республика ҳудудида хорижий фуқароларнинг ҳуқуқлари тўғрисида қарорлар қабул қилиш; ҳар қандай масалани ўзларининг хохишларига кўра кўриб чиқиш ва ҳал қилиш киритилган.\nХоразм республикаси тузилган дастлабки ойлардан бошлаб ундаги ғоявий – сиёсий вазият кескинлашиб борди. “Ёш хиваликлар” ҳукумати ва демократик кайфиятдаги кучлар маҳаллий шароитни тушунган ҳолда аҳолининг урф-одатлари ҳамда қадриятларига мос ҳолда иш олиб бордилар. Аммо, марказдан жўнатилган қизил армия ва унинг бошлиқлари, коммунист большевиклар ХХСР даги ижтимоий-иқтисодий ҳаётга мутлақо салбий таъсир кўрсатдилар. Улар қонунга хилоф равишда республиканинг ички ишларига аралашдилар ҳамда маҳаллий шароит, халқ оммасининг кайфияти ва хохиш иродасини умуман ҳисобга олмай инқилобий чора-тадбирларни, советлаштириш сиёсатини амалга оширдилар.\nШунга қарамасдан, республиканинг кўплаб маҳаллий раҳбар кадрлари мустақиллик учун, адолатсизликка қарши ғоявий кураш олиб бордилар. Мисол учун, 1923 йил баҳорида ХХСР савдо саноат нозири К.Нуруллаев Москвада РСФСР билан бўлаётган музокараларда ХХСР фойдасига қатъийлик кўрсатгани учун учун Хоразмга чақирилиб, қамоққа олинди. 1923 йилнинг ёз ва кузида Совет Россиянинг кўрсатмалари асосида Хоразм республикасида туб ислоҳотлар амалга оширилиб, октябр ойида ХХСР Совет Социалистик Республикасига айлантирилди.\nХулоса қилиб айтганда, инқилобдан кейин пайдо бўлган ХХСР, кейинчалик ХССРнинг қисқа муддатли фаолияти мураккаб ва зиддиятларга тўла вазиятда кечди. Республиканинг ички ишларига аралашишлар, маҳаллий раҳбар кадрларга ишончсизлик, маҳаллий шароитларни ҳисобга олмасдан иш кўриш, марказнинг кўрсатмаси билан ҳали тайёр бўлмаган ўлкани “социалистик республика” деб эълон қилиш каби ўта жиддий хатоликлар Хоразмнинг мустақиллиги, ижтимоий-иқтисодий ва маданий ривожига катта зарар етказиб, Хоразмни советлаштириш жараёнини янада тезлаштирди.\n«Ўзбекистон давлатчилиги ва бошқаруви тарихи»,


У жуда истеъдодли эди - Лидия Андре Наримон Григорян ҳақида\n20:49 20 Январ 2021\n13:17 15.01.2020 (Янгиланган 13:18 15.01.2020) Ҳавола олиш\n“У жуда истеъдодли эди. У қўл урган ҳар қандай иш нольдан бошлаб охиригача муваффақият билан якунланган”, - Лидия Андре Наримон Григорян ҳақида.\nТОШКЕНТ, 15 янв - Sputnik. Тошкентда ўлдириб кетилган дизайнер Нариман Григоряннинг яқин дўсти стилист, визажист ва либослар дизайнери Лидия Андре Sputnik мухбирига у ҳақида сўзлаб берди.\n— Наримон ажойиб ва кўнгли тоза инсон эди. Биз яқин дўст эдик, унинг душманлари йўқ эди. Аксинча, дўстлари кўп эди. Нега бундай бўлганини, қандай содир бўлганини билмайман. У жуда истеъдодли эди. У қўл урган ҳар қандай иш нольдан бошлаб охиригача муваффақият билан якунланган. Ҳар қандай ишни бошлашга қодир эди ва жуда ажойиб эди. Биз барчамиз у ҳақида фақат энг яхши сўзлар ёзилишини истаймиз, чунки у шунга муносиб инсон эди, - дейди Андре.\nЛидия Наримон Григоряннинг ўлдириб кетилганлиги билан боғлиқ мудҳиш хабардан чуқур қайғуда. У дўстининг хотираси ҳақида фақат яхши сўзлар ёзилишини, марҳумнинг шунга муносиб инсон бўлганлигини таъкидлади.\nЭслатиб ўтамиз, 2020 йилнинг 14 январ куни машҳур дизайнер ва хореограф Нариман Григорян ўлдириб кетилди. Дастлабки маълумотларга кўра, қотиллик пойтахтнинг Яшнобод туманида кечаси содир бўлган.\nШунингдек, Бош прокуратура жиноят ишининг Тошкент шаҳар прокуратураси иш юритувига олинганлиги, малакали терговчиларидан иборат тезкор-тергов гуруҳи тузилиб, жиноятни фош этиш чоралари кўрилаётгани ҳақида маълум қилди.


15:10 / 04.02.2019 3610 pdf Ўқиш режими + -\nИмом Бухорийнинг ривоятларида Абдуллоҳ ибн Аббос бундай дейди: «Расулуллоҳ соллаллоҳу алайҳи васаллам Бадр куни чодир ичида туриб: «Аллоҳим! Сендан Ўзинг берган аҳдинг ва ваъдангни сўрайман! Аллоҳим! Истасанг, бугундан кейин Сенга ибодат қилинмайди!» дедилар. Шунда Абу Бакр Сиддиқ у зотнинг қўлларидан тутиб: «Етар, эй Аллоҳнинг Расули, Роббингизга кўп ёлвордингиз», деди. Расулуллоҳ соллаллоҳу алайҳи васаллам совутларининг ичида сакрар эканлар, «У жамоа тезда енгилар ва орқаларига қараб қочарлар» оятини ўқиб чиқдилар».\nБадр урушида сон ва қурол жиҳатидан катта устунликка эга бўлган кофирлар шармандаларча енгилдилар. Уларда тўққиз юз эллик нафар жангчи, етти юзта туя, юзта от, етарлича қурол ва бошқа зарур ашёлар бор эди. Мусулмонлар уч юз ўн уч кишидан иборат эдилар, холос. Аллоҳнинг мадади билан мусулмонлар ғолиб келишди. Мушриклардан етмиш киши ўлди, етмиш киши асирга тушди. Мусулмонлардан эса ўн тўрт киши шаҳид бўлди. Аллоҳнинг ваъдаси юзага чиқди.\nУшбу ояти карима улкан мўъжиза ҳисобланади. У Маккада нозил бўлган пайтда мусулмонлар оз сонли ва кучсиз эдилар. Ҳеч ким уларнинг мушриклар устидан ғалаба қозонишларига ишонмас эди. Лекин кўп вақт ўтмай, бу оят ҳаётда – Мадинаи Мунавварада, Бадр урушида ўз ифодасини топди.\nАллоҳ таоло Ҳудайбия йилида мўминларга Масжидул-Ҳаромга киришлари тўғрисидаги берган ваъдасига – хавфдан кейин омонлик ваъдасига хилоф қилмади. Сочларини олиб ва қисқартириб, ибодатларининг қазосини бажаришларига берган ваъдасига ҳам хилоф қилмади.\nВоқеа бундай бўлган эди: бир куни саҳобаи киромлар тўпланиб ўтирган эдилар, ҳузурларига Расулуллоҳ алайҳиссолату вассалом келдилар ва уларга тушларида ҳаммалари сочларини олдирган ҳолда, эминликда, қўрқинчсиз Масжидул Ҳаромга кириб бораётганларини кўрганларини айтдилар. Ҳамма бу башоратдан хурсанд бўлди.\nҲижратнинг олтинчи йили Зулқаъда ойининг бошида Расулуллоҳ соллаллоҳу алайҳи васаллам умрани ният қилиб, сафарга чиқдилар. У зот билан бирга муҳожир ва ансорий мусулмонлар, мадиналик араблар – ҳаммаси бўлиб, бир минг тўрт юз киши умрага чиқди. Аммо мушриклар уларнинг йўлларини тўсишди. Охири Ҳудайбияда икки тараф сулҳ тузиб, мусулмонлар ортга қайтишди. Қайтаётганларида, Маккаи Мукаррама билан Мадинаи Мунаввара орасидаги йўлда кечаси Фатҳ сураси нозил бўлди. Унда Аллоҳ таоло жумладан, шундай деган эди:\nﮰﮱﯓﯔﯕﯖﯗﯘﯙﯚﯛﯜ ﯝﯞﯟﯠﯡﯢﯣﯤﯥﯦﯧﯨﯩ ﯪﯫﯬﯭﯮﯯ\n«Батаҳқиқ, Аллоҳ Расулининг тушини ҳақ ила тасдиқлади. Албатта, Масжидул Ҳаромга, иншааллоҳ, омонликда, сочларингиз олинган, қисқартирилган ҳолда, қўрқмасдан кирасизлар. Бас, У сиз билмаган нарсани билади ва (сизга) бундан бошқа яқин фатҳни қилди» (27-оят).\nБу оятда Аллоҳ таоло мўминларга бир нечта хушхабарни етказмоқда. Аввало, Пайғамбар алайҳиссаломнинг тушларини тасдиқламоқда. Қолаверса, Масжидул Ҳаромга кириш албатта насиб этишининг хабарини бермоқда. Ушбу хабарни Аллоҳнинг Ўзи таъкидлаб бераётганига қарамай, яна Ўзи «иншааллоҳ» – «Аллоҳ хоҳласа» деган иборани ишлатмоқда. Бундай дейиш иймон одобларидан бўлиб, дунёдаги ҳар бир ишни ва воқеани Аллоҳ таолонинг хоҳишига боғлашдан иборатдир. Ҳудайбия сулҳидан кейин кўп ўтмай, бу ваъда амалга ошди. Расулуллоҳ алайҳиссаломнинг тушлари тасдиқланиб, Маккаи Мукаррама фатҳ бўлди. У ердаги барча аҳоли Исломга кирди. Ислом Арабистон ярим оролининг бошқа тарафларига ҳам тарқалди.\nБундан ҳам ажабланарлиси, Аллоҳ таоло Набийсининг шахсини ва обрўсини инсонлардан сақлашни Ўз зиммасига олишидир. Ваҳоланки, ўша даврда у зотни қатл қилишга рағбатлилар атрофларида тўлиб-тошар эди. Шундай таҳликали бир пайтда Аллоҳ таоло Расулуллоҳ соллаллоҳу алайҳи васалламни одамлардан Ўзи сақлашини баралла эълон қилди.\n«Эй Расул! Сенга Роббингдан нозил қилинган нарсани етказ. Агар (шундай) қилмасанг, Унинг рисолатини етказмаган бўласан. Аллоҳ сени одамлардан сақлар. Албатта, Аллоҳ кофир қавмларни ҳидоят қилмас» (67-оят).\nБу ояти каримада Аллоҳ таоло Набий соллаллоҳу алайҳи васалламга хитоб қилиб, ҳар қандай шароитда, одамларнинг Расулуллоҳ соллаллоҳу алайҳи васалламга нисбатан муносбатларига қарамай, даъват қилавериш лозимлигини буюрмоқда. Зотан, пайғамбарлик вазифаси ўзи шундан иборат. «Агар Роббингдан нозил қилинган нарсани етказмасанг, Аллоҳнинг пайғамбарлиги вазифасини адо этмаган бўласан. Аммо етказиш осон иш эмас. Ислом даъвати йўлида тўсиқлар кўп бўлади. Мусулмон даъватчининг душманлари кўп бўлади. Унга қарши турли иғво-бўҳтонлар уюштирилади, маломатлар тошлари отилади, обрўсига, молига ва жонига суиқасд қилинади. Аммо бу нарсалардан қўрқма. Чунки сени одамларнинг ёмонликларидан Аллоҳнинг Ўзи асрайди».\nРивоятларда келишича, ушбу ояти карима нозил бўлишидан олдин Набий соллаллоҳу алайҳи васалламнинг турар жойларини саҳобалардан баъзилари қўриқлаб туришар экан. Ушбу ояти карима нозил бўлганидан сўнг, у зот алайҳиссалом муборак бошларини чодирдан чиқариб, эшик олдида қўриқчилик қилаётган саҳобалар гуруҳига: «Эй одамлар, кетаверинглар, Аллоҳ мени Ўз ҳимоясига олди», деган эканлар.\nРасулуллоҳ соллаллоҳу алайҳи васаллам Уҳуд куни душманга энг яқин масофада турдилар. Ўшанда ўлим у зотга кавушларининг боғичидан ҳам яқинроқ эди, ҳатто Алий каррамаллоҳу важҳаҳу: «Агар уруш қизиб кетса, биз Расулуллоҳнинг ҳимояларига ўтиб олардик, натижада бирор киши душманга у зотдан яқинроқ бўлмай қолар эди», деганлар.\nРасулуллоҳ соллаллоҳу алайҳи васаллам Ҳунайн ғазотида хачирларини душман томонга ҳайдаб бордилар. Мушриклар юзланиб, у зотни ўраб олишганда, қочмадилар, балки хачирларидан тушиб, гўё ўзларини уларнинг ўқларига тутган ҳолда:\n«Мен ҳақ Набийдирман, эмасдир ёлғон!\nАбдулмутталибга эрурман ўғлон!» дедилар.\nЗотурриқоъда Пайғамбар алайҳиссалом дарахт остига тушдилар ва қиличларини унга осдилару, ёнбошлаб, ухлаб қолдилар. Ёнларида ҳеч ким қолмаган эди. Шунда мушриклардан бир киши келиб, қилични олди-да, у зотга ўқталиб: «Мендан қўрқасанми?» деди. «Йўқ», дедилар. «Мендан сени нима тўса олади?» деди. «Аллоҳ», дедилар. У: «Мендан сени нима тўса олади?» деди. «Аллоҳ», дедилар. Учинчи марта ҳам сўраган эди, «Аллоҳ», дедилар. Ҳалиги одамнинг қўлидан қилич тушиб кетди. Шунда Расулуллоҳ соллаллоҳу алайҳи васаллам қилични олиб: «Энди сени мендан ким тўса олади?» дедилар. У киши ўтириб қолди. Сўнгра Исломини эълон қилди.\nҒайб хабарларини бу қадар кескин тарзда айтиш учун ё беҳуда тахминлар ёки ўта ишончли ваҳий бўлиши лозим. Бирор киши Расулуллоҳ соллаллоҳу алайҳи васалламда тахминчининг хаёлотларини, уйдирмачилик аломатларини кўрмаган. У зотнинг ростгўй, соғлом ва баркамол инсон бўлганларини дўст ҳам, душман ҳам билган. Расулуллоҳ соллаллоҳу алайҳи васалламнинг келажак ҳақида Аллоҳдан деб айтган хабарлари воқеъликда содир бўлганининг ўзи у кишининг ҳақ пайғамбар эканлари, ростгўй ва ишончли зот бўлганларининг исботидир. У зотни ёлғончи дейиш иймон келтиришдан қочиш учун ўйлаб топилган бўҳтондан бошқа нарса эмас.\n12:30 / 04.02.2019 3164\n16:20 / 04.02.2019 3726\n2228 13:05 / 21.07.2020\n14. Сен иймон келтирганларга айт. Аллоҳнинг кунларидан умидвор бўлмайдиганларни кечирсинлар. Токи У зот бу қавмни касб қилиб юрган нарсалари учун давоми...\n2199 05:00 / 23.01.2017\nҚуръонга амал қилиш саодат йўлидир!\nҚуръонни маҳкам ушлаш, унга қаттиқ амал қилиш саодат йўлидир Саодатнинг Қуръонга қаттиқ амал қилишга боғлиқлиги Қуръон қандай қилиб саодатни юзага чиқаришини, давоми...\n2467 05:00 / 23.01.2017\n123. Батаҳқиқ, Бадрда оз бўлсаларингизлар ҳам, Аллоҳ сизларга нусрат берди. Бас, Аллоҳга тақво қилинг, шоядки шукр қилсангиз.Бадр урушида мушрикларнинг сони минг давоми...\n2996 05:00 / 23.01.2017


Шавкат Мирзиёев йил охиригача яна уч давлатга сафар қилади\nЎзбекистон 21:10 / 23.11.2021 29105\nПрезидент Россияга амалга оширилган ташрифи ва режалаштирилаётган сафарлари ҳақида ҳам тўхталиб ўтди.\n«Россияга борганимда ҳамкорликни янада жадаллаштириш масалалари бўйича очиқча гаплашиб олдик. Бундан ташқари, қанчалик оғир бўлмасин, ҳозирги хавфсизлик нуқтайи назаридан ҳам кафолатли ҳамкорларимиз билан алоқаларни мустаҳкамлаб келдик десак ҳам ҳақиқат бўлади.\nИқтисодий ҳамкорлигимизни ҳам 2-3 карра ошириш, 14,5 млрд долларлик катта-катта дастурлар ҳақида гаплашдик. Бир нарсага эътибор қаратишимиз керак, ҳозирги рақамлар тезлик билан кўпайиши керак. Бунинг учун энг муҳим нарса – ишонч. Давлатлар орасида ишонч бўлсагина, бу ишлар амалга ошади. Якшанба куни Ашхободга, ундан сўнг Қозоғистонга, кейин Кореяга борамиз. Нимага? Чунки тезроқ мамлакатимизда очилган имкониятларга сармоядор олиб келишимиз керак. Тезроқ инвесторларга шароит яратишимиз лозим», дея президент сўзларини келтирмоқда Kun.uz мухбири.\nЭслатиб ўтамиз, Шавкат Мирзиёевнинг иккинчи муддатга сайлангандан кейинги илк хорижий сафари 19 ноябрь куни Россия Федерациясига амалга оширилди. Давлат раҳбари Кремлда Владимир Путин билан учрашув ўтказди, учрашувда Ўзбекистон-Россия стратегик шериклик муносабатларини янада мустаҳкамлаш ҳамда кўп қиррали ҳамкорликни, энг аввало, савдо-иқтисодий ва маданий-гуманитар соҳаларда кенгайтиришнинг долзарб масалалари батафсил кўриб чиқилди. Халқаро ахборот хавфсизлигини таъминлаш соҳасида ҳамкорлик тўғрисида Қўшма баёнот қабул қилинди. Ташриф доирасида жами 18та икки томонлама ҳужжат имзоланди.\nАввалроқ Шавкат Мирзиёев Қозоғистон президенти Қосим-Жўмарт Тўқаев билан телефон орқали мулоқотда бўлажак ташриф ҳақида гаплашгани, шунингдек, декабрь ойида Жанубий Кореяга расмий ташриф билан бориши ҳақида хабарлар берилганди.


Очиқ пиллахонада пилла қурти боқиш ва даста ўрнига тухум флейталарини қўллаш бўйича тавсиялар - Ўзбекистон Республикаси Қишлоқ хўжалиги вазирлиги\nПрезидентимизнинг 2006 йил 15 ноябрдаги «Республика пиллачилик тармоғини янада ислоҳ қилиш чора-тадбирлари тўғрисида»ги қарори пиллачиликдаги ислоҳотларда муҳим дастуриламал бўлаётир. Жойларда ипак қуртидан мўл ва сифатли ҳосил етиштириш учун қулай шарт-шароитлар яратилгани, илғор тажриба ва технологиялар қўлланилгани ютуқлар омили бўлди.\nХусусан, Янгийўл туманида илк бор очиқ пиллахонада ипак қурти боқиш ва даста ўрнига тухум флейкалари қўлланилди. Маълумки, туманда 277 та фермер хўжаликлари мавжуд бўлиб, улар 10 та ҳудудда жойлашган. Жорий йил пилла мавсумида Самарқанд, Қўқон ва Навоий уруғчилик заводларида тайёрланган 2500 қути маҳаллий ипак қурти уруғлари 3 та инкубатория ҳамда пиллахона биносида очирилиб, боқилди.\nТуман пиллахонасининг биноси ва пилла сақлаш айвонида ТСФ «Ипакимпекс» ва пиллахона ходимлари томонидан 30 қути маҳаллий ипак қурти уруғи парвариш этилди. Боқиш жараёни аввалги 3 ёшида кичик хоналарда, кейинги 4–5 ёшларида эса айвонда давом этди. Ипак қурти 3 ёшга тўлгунича ходимларимиз, 4 ва 5 ёшларида эса 11 нафар барг тайёрловчи ҳамда 10–15 нафар қишлоқ аёллари ишга жалб қилинди. Охирги 10 кунликда барг тайёрловчиларга нонушта ва тушлик даланинг ўзида тайёрланди. Иш ҳақи 1 кунга барг тайёрловчиларга 25 минг сўмдан, барг тозалаб солувчиларга эса 21 минг сўмдан белгиланиб, барг солишда навбатчилик ташкил қилинди.\nМавсум давомида қайчи, болта, озиқ-овқат ва бошқа жиҳозларга 7200 минг сўм, барг ташишда транспорт харажатлари 700 минг сўмни ташкил этди. Ипак қурти боқиш жараёнида тегишли ташкилотлар масъул ходимлари таклиф қилиниб, уларнинг йўл-йўриқларига қатъий амал қилинди. Қуртлар дастага чиқиш вақтида дастаси ўрнига тухумдан бўшаган флейкалардан (донаси 70–110 сўмдан жами 700 минг сўмлик) 8000 донаси қўйилиб ғоналарнинг ёни ва устига тўлиқ ёпиб бостирилди. Ҳар бир флейканинг икки томони, усти ва ости бўртган жойи тешилди.\nНатижада ҳар бир флейканинг ости ва устида ўртача 85–92 дона ипак қурти пилла ўради. Бир дона ҳам навсиз ва қўшалоқ пилла бўлмай топ-тоза ҳосил териб олинди. Теришдаги афзаллиги яққол кўзга ташланди, 90 дона пиллани флейкадан олишга 8-10 секунд вақт кетди. Баргдан тозаланган тут новдаларидан 0.7х0.7 метр ўлчамдаги катакча (ҳар бир катакча ораси 3.5х4.5 см) тайёрланди. Мазкур усулда ҳам ипак қурти яхши пилла ўради.\nПиллани териш вақтида 4-5 кунга ҳашарчилар жалб қилиниб, уларга 800 минг сўм сарфланди. Натижада 1580 кг 1-нав пилла, 82 кг нав¬сиз ва 108 кг қорапўчоқ олинди, Умуман харажатлар 10,0 млн сўмни, соф фойда эса 7 млн сўмни ташкил этди. Биз қурт очиришдан сўнг ҳар бир қутида қолиб кетган 0,5–1 грамм ипак қуртини ҳам тўплаб боқдик. ўонада ва бош¬қа дасталардан терилган пиллаларни хас ва барглардан тозалаш кўп вақт ҳамда маблағ талаб қилади. Шуни ҳисобга олиб, пиллани хасдан тозалаш учун 600 минг сўмга ЧК аппарати сотиб олдик. Аппарат соатига 70-80 кг пиллани хасдан тозалаб, қўл меҳнатини анча енгилаштирди.\nМавсум таҳлили шуни кўрсатдики, пилла ҳосилини кўпайтиришда ҳали имкониятлар талайгина. Агар биз ипак қуртини кўчиришни кечиктирмай, уларга керакли миқдорда жой ажратганимизда эди, пилла ҳосили янада кўп бўларди. Келгуси мавсумда пиллахона яқинида 15 гектар тут плантацияси яратиб, 8х40 метр ўлчамда пахсадан ва 7.8х45 метр ўлчамда енгил темир конструкциялардан иссиқхона типида (пилла мавсумида қуртхонани исиб кетишдан сақлаш мақсадида устига ёпиладиган салафан тагидан 10 мм.лик пенопласт қўйиб, уни кўкат экиш вақтида йиғиб олинади) 10 қутилик қуртхоналар қуриш ва пиллахона биноларидан фойдаланиб 100 қути ипак қурти боқиш ниятидамиз.\nАна шу усулда қурилган қуртхоналар пилла мавсумидан бўшагач улардан то янги пилла мавсумигача кўкат етиштириш, пахсадан қурилган қуртхоналарда эса беда экиб, чорва моллари учун озуқа тайёрлаш мумкин. Агар биз Янгийўл туманидаги 10 та ҳудуднинг ҳар бирида 2 тадан ана шундай пиллачилик фермер хўжаликлари ташкил қилсак, ипак қурти боқишдаги қийинчиликлар бартараф этилади, марказлашган ҳолда назорат ўрнатилади натижада одатдагидан кўра, арзонроқ, мўл ва сифатли пилла ҳосили олишга эришилади.


Россиянинг термо-ядровий қитъалараро баллистик ракетаси, сурат санаси номаълум. (Россия мудофаа вазирлиги)\nВАШИНГТОН, КО – Россия «катта эҳтимол билан» Ядро синовларини ялпи тақиқлаш тўғрисидаги шартномани бузмоқда, деди чоршанба (29 май) куни АҚШнинг юқори лавозимдаги ҳарбийларидан бири.\nАҚШ мудофаа разведкаси идораси раҳбари, генерал-лейтенант кичик Роберт Эшли Россиянинг ўз ядровий кучларини модернизация қилиши борасида хавотир билдирди.\n«Қўшма Штатлар Россия чиқитсиз стандартларга мос келадиган ядровий синов мораторийсига амал қилмаётганига ишонади», деди Эшли Вашингтондаги Хадсон институти таҳлил марказида қилган чиқишида.\n«Ядровий қуролларни яратиш билан боғлиқ тушунчаларимизга кўра, Россиянинг синовлари унинг ядровий салоҳиятини оширишга ёрдам беради», деди у Қўшма Штатларнинг шартномага қатъий риоя қилаётганини қўшимча қилар экан.\nМухбирларнинг Россиянинг шартномани бузаётганига оид тахминларини тушунтириб бериши ҳақидаги саволларига жавобан Эшли Москвага ҳақиқатдан ҳам битимга зид равишда олиб борган синовлар борасида аниқ айблов қўйишдан бош тортган.\n«Мен уларда шундай қилишга имкон бор деб ўйлайман, улар шунга мойил», деди у.\n1996 йилда Бирлашган Миллатлар Ташкилоти (БМТ) томонидан қабул қилинган Ядро синовларини ялпи тақиқлаш тўғрисидаги шартнома бутун дунё бўйлаб хоҳ тинчлик, хоҳ уруш мақсадида ядровий синовларни тақиқлайди.\nУмуман олганда, ҳужжат барча босқичдаги синовларни, ҳатто юқори технологик ва кам чиқимли кичик ҳажмдаги синовларни ҳам тақиқлайди.\nҚўшма Штатлар ўтмишда Россия ўзи имзолаган ва ратификация қилган битим шартларига амал қилганини тасдиқлаган.\nРоссия ракета шартномасига амал қилмаяпти\nБу хабар Владимир Путин Россиянинг Совуқ уруш даврига оид муҳим келишув – ўрта ва қисқа масофага учувчи ракеталарни йўқ қилиш тўғрисидаги шартноман чиқишини расман эълон қилганидан сўнг, бир неча ой ўтиб пайдо бўлган.\nБир неча йил давом этган расмий шикоятлар ва муаммони дипломатик йўл билан ҳал этишга уринишлардан сўнг, АҚШ ва НАТО иттифоқчилари Россия Совуқ уруш даврининг муҳим шартномасини «очиқдан-очиқ бузмоқда» деган хулосага келди.\nВашингтон Кремль тарафидан 2013 йилдан бери INF шартномаси талаблари бузиб келинаётганини таъкидлаган. Бу АҚШ Давлат департаментининг 2014-2018 йиллар давомида чиқарилган йиллик ҳисоботларида ўз аксини топган.\nИкки мамлакат Стратегик қуроллар сонини қисқартиришга оид янги келишувнинг амал қилиш муддатини узайтириш бўйича дастлабки муҳокамаларни бошлаганлар. Ядровий каллакли ракеталар сонини «Совуқ уруш» давридагидан сезиларли даражада камайтиришни кўзда тутувчи ҳужжатнинг амал қилиш муддати 2021 йилда тугайди.\nТрамп маъмурияти шартномага Хитойни ҳам қўшмоқчи, бу ғоя Пекин томонидан рад этилган. Унинг заҳираси тезлик билан ошаётган бўлса-да, ҳажми бўйича учинчи ўринда бормоқда.\nҲеч ким Россияга ишонмаслиги керак


МУСТАҲКАМ ОИЛА БАШАРИЯТ НАСЛИ…\nОила тинчлиги ва тотувлигини сақлаб қолишлик нафақат оила аъзоларининг, балки бутун жамиятнинг, айниқса эр-хотинга яқин бўлган қариндошларнинг энг биринчи галдаги масъулияти ва вазифаларидир.\nАллоҳ субҳанаҳу ва таоло “Нисо” сурасининг 19-оятида эркакларга хитоб қилади: “Улар билан яхши муъошаратда бўлинглар. Агар сизлар уларни ёмон кўрсаларингиз, шоядки бир нарсани ёмон кўрсангиз ҳам Аллоҳ ўша нарсада кўпгина яхшиликларни қилиб қўйса”.\nЯна ўша сурада марҳамат қилинади: “Агар улар (эр-хотин)нинг оралари бузилиб кетишидан қўрқсангиз, эр оиласидан бир ҳакам, хотин оиласидан бир ҳакам юборингиз. Агар (эр-хотин) ислоҳни хоҳласалар, Аллоҳ ўрталарини мувофиқлаштиргай. Албатта, Аллоҳ билимдон ва хабардор зотдир”.\nПайғамбаримиз соллаллоҳу алйҳи васаллам: “Аёллар муомаласида Аллоҳдан қўрқинглар, чунки улар қўлингиздаги ёрдамчи омонатдир. Уларни Аллоҳнинг омонати ила олгансизлар. Уларнинг ризқлари, кийимлари сизларнинг зиммангиздадир”, деб олий таълим асосларини билдирмоқдалар.\nНабий саллаллоҳу алайҳи васаллам: “Сизларга хотинлар ҳақида васият қиламан. Хотин киши қобирғадан яралгандир. Қобирғанинг қийшиқроғ жойи юқорисидур. Уни тўғрилайман деб уринсанг синдириб қўясан. Агар тек қўйиб қўйсанг қийшиқликдан қолмайди. Хотинларга яхшиликни васият қиламан”, − деганлар. (Абу Ҳурайра разияллоҳу анҳудан Бухорий ва Муслим ривоятлари.)\n“Мўмин мўминани ёмон кўрмасин. Агар у хотиннинг бир хулқини ёмон кўрса, бошқа(хулқи)дан рози бўлиши мумкин”. (Муслим, Байҳақий ва Аҳмад ибн Ҳанбал ривоятлари).\nДоимо муроса бўлган оилада фарзанд тарбияси ҳам чиройли бўлғуси, иншоаллоҳ. Уруш-жанжалли хонадонда эса, ота ва онанинг ўзида тарбия бўлмаса, фарзандлар қаердан тарбия топсинлар...\nНаманган тумани бош имом-хатиби


КАЙФИЯТИНГИЗНИ КЎТАРИШНИНГ 10 УСУЛИ,\nҚуйидаги 10 усул ёрдамида инсон ўз кайфиятини кўтариш мумкин.\nАгар Сиз катта шахарда, доимий шовқин ва стресс холатлари гирдобида яшасаниз бўшашиш учун энг оддий усул мусиқа тинглаш хисобланади. Мусиқа инсон кашфиётларининг энг мухими хисобланиб, қандай бўлишидан қатъий назар ўзингизга ёқкан услубдаги мусиқаларни тинглашга одатланинг.\n2. Оптимист (некбин) бўлинг.\nМиянгда турли хил муаммолар чарх отиб турган замонавий хаётда бунинг иложиси қийин бўлсада, ухлашдан олдин эртанги кун кўнгилдагидек бўлишига умид қилиб ётишга одатланинг.\n3. Иссиқ ванна қилинг.\nКундалик оғир мехнатдан сўнг уйга қайтган одамни бир дунё уй юмушлари кутиб туради. Булар уйни тартибга келтириш, кечки овкатни тайёрлаш, болалар муаммолари ва хаказо. Шундай бўлсада ўзингизга маълум бир вақт ажратишни тинчлантирувчи иссиқ ванна қабул қилишни тавсия этамиз. Сувга гиёхлар ва аромат мойларни қўшиб, қўл телефонингизни ўчириб кўйсангиз кўнгилдагидан яхшироқ кайфиятингиз яхшиланади.\n4. Вақтни тўғри ташкиллаштиринг.\nКундалик ва суткалик хаёт тарзини тўғри тақсимлаш ва вақтни одилона режалаштириш хеч қачон ғафлатда қолишингизга сабаб бўлмайди. Ишларингиз доимо текис, ошиқча муаммоларсиз кечиб, кун охирида анчагина вақтни тежаш имкони хам бўлади.\n5. Стресс ва овқат.\nКўпчилик аёллар пархез қилишдан мақсад ортиқча вазнни ташлаш деган фикрда бўлади. Аслида эса пархез фақат организмни соғайтиришга қаратилади. Агар Сиз пархезда утира олсангиз, унли ва юқори калорияли овқатларн ўрнига мева ва сабзавотлар ейишга харакат килинг. Бу организмни витамин ва минералларга бойиши шунингдек, кайфиятни кўтарилишига сабаб бўлади.\n6. Эски дўстларингиз.\nЁшлик давридаги хотиралар қўмсаган бўлсангиз телефонни олиб, эски ўртоқларингизни йўқланг. Ёки бўлмаса ёру-биродарларингизни кафега таклиф қилиб севимли онларингизни бирга эсга олинглар.\n7. Кўнғироқларга жавоб берманг.\nАйрим вақтларда нотаниш рақамдан келаётган «адашиб қилинган» қўнғироқлар нафақат вақтингизни ўғирлайди балки кайфиятингизни кун бўйи тушишига сабаб бўлади. Шу сабабли ўз вақтида бундай қунғироқларни инкор қилган маъқул.\nАгар кайфиятингиз нолга тушиб қолсаю, хеч нима билан кўтаришни иложиси бўлмаса, гардеробингизни янгилаб кўришга харакат қилинг. Жиддий костьюм-шимлар ўрнига ёрқинроқ кўйлаклар харид қилинг. Бошқача атганда стилингизни ўзгартиринг.\n9. Кўнгилочар жойлар.\nАнчадан буён театр ва кинога бормадингизми? Мухитни шу тарзда алмаштириш, ўзингиз ва ўртоғингиз учун фойдадан холи эмас.\n10. Китоб ўқиш.\nКичкиналигимизда ётишдан олдин ота-онамиз эртаклар ўқиб бергани ёдингиздами. Шу одатни давом эттириб, ётиш олдилан қувноқрок бирор китоб ёки мақолалар уқшни йўлга қўйинг.\nСентябр 02, 2017 965 1 Рукн ПСИХОЛОГИЯ\nСен 02, 2017 8731


Самарқанд туманида Давлат хизматлари марказининг янги биноси фойдаланишга топширилди - zarnews.uz\nЯнги йил байрами арафасида Самарқанд тумани аҳолиси учун яна бир байрам совғаси сифатида туман Давлат хизматлари марказининг барча қулайликларга эга замонавий биноси туҳфа этилди.\nМарказ биноси давлат-хусусий шерикчилик асосида қурилган бўлиб, энг замонавий ахборот технологиялари воситалари билан жиҳозланган. Энди марказга ташриф буюрувчиларга кенг ва ёруғ, шинам хоналарда қулай шароитларда хизмат кўрсатилади.\nЯнада қулайлик яратиш мақсадида бу ерда болалар ўйингоҳи, давлат божини тўлаш учун махсус касса ва бошқалар ишлаб турибди. Ташриф буюрувчилар бепул WiFi дан фойдаланиш имконига эга.\nШунингдек, янги иншоотда адлия ва ФҲДЁ бўлимлари, нотариус ва Бош вазирнинг тадбиркорлар қабулхонаси жойлашганлиги фуқароларга яна бир қўлайлик яратиб, уларнинг оғирини енгил, узоғини яқин қилиши, асосийси, аҳолининг ортиқча оворагарчиликларининг олдини олади.\nШу билан бир қаторда, бинода кафе, болалар хонаси, тиббиёт хонаси, инвесторлар хонаси мавжуд. Марказ бир вақтнинг ўзида 24 та қабул ойнасида мурожаатчиларга хизмат кўрсатади. Замон андазаларига мос равишда жиҳозланган бинода 7 та мониторда 120 дан ортиқ давлат хизмати турлари юзасидан маълумотлар марказга келувчи фуқаролар учун тақдим этилган.\nТеглар: давлат хизматлари Самарқанд тумани\nСамарқанддаги ДХАга ишга қабул қилиш жараёни онлайн тарзда олиб борилмоқда


“ШЎРТАН”: ИСЛОМ БОЙСАРИЕВ МАЙДОНГА ҚАЙТДИ\nЎзбекистон Биринчилиги ПРО-Лига “А” гуруҳида иштирок этаётган “Оқ бўрилар” жамоасининг ёш, умидли футболчиларидан бири Ислом Бойсариев ўтган 2018 йилги мавсумда ўзининг интилиши, изланиши ва саъи-ҳаракатлари билан мураббийлар ишончини оқлаган ҳолда асосий таркибдан муқим жой олиб улгурган эди. Афсуски, ўтган йили сафарда “Орол” (Нукус)га қарши учрашувда кутилмаганда жароҳат олиб, маълум вақт давомида даволаниб тикланиш жараёнини ўтказди. Унинг жароҳат олиш воқеаси ҳатто Ўзбекистон Футбол Ассоциациясининг йил якунларига бағишланган байрам тадбирида ҳам эътироф этилди.\nШукурки, барча кўнгилсизликлар ортда қолди ва умидли футболчимиз янги мавсум бошидаёқ сафга қайтди. “Шўртан” клубининг 2019 йилги мавсуми қайдномасига киритилди ва Ўзбекистон Профессионал Футбол Лигасидан рўйхатдан ўтказилди.\n1 июнь куни Ўз.ПФЛ томонидан янги ташкил этилган Лига Кубоги мусобақаси 1-тур учрашувлари доирасидан ўрин олган “Шўртан” – “Сўғдиёна” баҳсининг 67-дақиқасида мураббийлар томонидан захирадан майдонга туширилди. Шуни алоҳида таъкидлаш жоизки, Ислом Бойсариев орада юзага келган танаффусга қарамай ўз жисмоний ҳолатини яхши сақлагани ва тайёргарлиги ҳам талабга жавоб беришини майдонда исботлаб қўйди. Ҳужум чизиғида ҳаракатланган ёш ўйинчимиз, баҳснинг қолган қисмида Суперлига вакили – “Сўғдиёна” жамоаси ҳимоячилари ва айниқса, дарвозабон Ширинбой Абдуллаевни бир неча маротаба ҳушёр туришга мажбур қилди.\nБош ҳакам томонидан иккинчи бўлимга қўшиб берилган сўнгги дақиқаларда эса Жиззахликлар дарвозаси томон берилган кучли зарбаси гол билан якунланиши мумкин эди. Агарда зарба гол билан якунланганида, Ислом Бойсариев шубҳасиз учрашув қаҳрамонига айланар эди.\nБиз клуб раҳбарияти, ишчи-ходимлар, мураббийлар гуруҳи ва мухлислар номидан истеъдодли футболчимизга бундан кейинги фаолиятига омадлар тилаб қоламиз.\n“Шўртан” ПФК матбуот бўлими\n« НУРАЛИ ПАДАРОВ МАЪЛУМ МУДДАТГА САФДАН ЧИҚДИ\nБолалар куни муносабати билан кўзи ожиз футболчилар ўртасида мусобақа бўлиб ўтди »


Абдуғаффор Омонбоев2021-05-27T10:50:28+05:0027 May, 2021|“Йилнинг энг фаол журналисти – 2021”, Матбуот|\n“МЕН ПРЕЗИДЕНТ БИЛАН УЧРАШДИМ”\nСардоба фожиаси туфайли Оқолтин туманининг “Шодлик” МФЙ ва унинг таркибига кирувчи қишлоқлардаги 860 та хонадон деярли яроқсиз ҳолатга келган. Айни пайтда бу ерда Тошкент, Самарқанд ва қашқадарёлик 3 мингдан зиёд қурувчи-усталар туну кун меҳнат қилиб, 400 га яқин хонадонни таъмирлашаяпти. Тошкент вилояти ҳокими Рустам Холматов эса ўз оталиғидаги 132 та хонадон соҳибига ҳатто ноутбук ҳам совға қилибди.\nТошқин оқибатида Сардоба, Оқолтин ва Мирзаобод туманларининг 90 минг нафар аҳолиси хавфсиз ҳудудларга кўчирилган. Юз берган ҳалокат 3 та тумандаги 2570 уй-ҳовли, 76 та кўп қаватли уй, 70 та ижтимоий объект, 20 минг гектар экин майдони, 828 км. ҳажмдаги йўл билан бирга электр, газ, ичимлик суви тармоқларини ҳам буткул яроқсиз ҳолга келтирган. Ҳокимлик мутасаддиларининг таъкидлашларича, тез орада ҳар учала туманда 3 та массив барпо этилиб, 66 та беш қаватли уй қурилади. 2640 та хонадон калити жабрдийдаларга топширилади. Ҳар бир массивда мактаб, болалар боғчаси, шифохона сингари замонавий ижтимоий инфратузилма объектлари барпо этилади. Энг муҳими, бу ерда 10 минг киши учун янги иш ўрни яратилади. Бунинг учун давлат бюджетидан 2 трлн. 143 млрд. сўм маблағ ажратилган.\nАмалга оширилаётган ишларни кузатиб, замона қаҳрамонлари ҳақида ёзишни ният қилган ижодкор дўстларимиз шу ерларга келиб, одамлар билан суҳбатлашсалар айни муддао бўларди, деган фикр ўтди хаёлимдан.\nШуларни ўйлаб туриб, тиниб-тинчимас депутат Айсулув Ўлжаевага кўзим тушиб қолди…\nҲа адашмаган эканман, ўтаётган ҳафта Юртбошимиздан раҳмат эшитган “партизан депутат”нинг ўзи…\nГазетамизнинг 13 май кунги сонида у ҳақда мақолам чиққанди.\nОёғида резина этик, уст-боши лой-тупроқ…\nҲар доимгидек унинг жарангдор овози чор атрофга таралади.\nОпа билан ҳорманг-бор бўлингдан кейин, Президент билан бўлган учрашув тафсилотлари ҳақида сўрадим.\n– Биласизми, бу учрашув ҳаётимнинг энг унутилмас куни бўлиб қолса керак.\n– Президентимиз навбатдаги ташрифлари чоғида Оқолтин туманида ҳам бўлиб, олиб борилаётган ишлар билавн танишдилар. Туман фаоллари, депутатлар, маҳаллий аҳоли билан самимий суҳбатлашдилар. Шулар қатори менга ҳам сўз берилди… Аммо ўшанда ҳаяжондан гапиролмай қолдим.\nШунда Шавкат Миромонович кулимсираганча исми-шарифим, ишим, оилам ҳақида сўрадилар. Бироз ўзимни тутиб олиб, касбим ўқитувчи, “Миллий тикланиш” демократик партиясидан Оқолтин туман Кенгашига депутатликка сайланганимни айта бошладим… Шунда: “Эй, партизан депутат” деганлари ҳали сизмисиз”, деб қолдилар. Шундан кейин шу сарлавҳа билан “Миллий тикланиш” газетасида мен ҳақимда мақола чоп этилганини, бу эътирофдан руҳланиб, бир кучимга ўн куч қўшилганини гапириб бердим.\nУ киши кулимсираганича гапларимни эшитдиларда, ҳаммасидан хабарлари борлигини, мен ҳақимда ўқиб эшитганликларини айтдилар. Сўнгра тошқин юз берган кун ҳақида батафсил гапириб беришимни сўрадилар.\nМен тошқин хабарини эшитгач, одамларни огоҳлантириб, қўшни Сайхунобод туманига кўчиришга киришганлигимизни туман, вилоят раҳбарлари зудлик билан етиб келишганини, ҳудудга сув кира бошлаганида шалаббо ҳолатда икки кекса ногиронни вилоят ҳокимининг хизмат машинасига ўтқазиб, хавфсиз ҳудудга обориб қўйганимизгача гапириб бердим. Шундан кейин умидсизликка тушаётганимизда “Юртбошимизнинг шахсан ўзлари тўғон бошида эканлар”, деган хабарни эшитиб, йиғлаб юборганимни ҳам айтдим. Одамлар ўз Президентларига қаттиқ ишонишларини ва уни севишларини ҳам йиғламсираганимча айтдим у кишига.\nЯна кенжатой набирам этагимдан тортиб, “Энди уйимиз бўлмайдими, буви?” деб сўраганини, уни бағримга босиб “Президент бобонг бор экан, албатта, ҳаммамизнинг уйимиз бўлади”, деб жавоб берганимни ҳам сўзлаб бердим.\nШунда Шавкат Миромонович тонгда неварани қучиб уйғониш энг улкан бахт, дея жимиб қолдилар…\nИшонасизми, шу гаплардан кейин мен у кишининг кўзлари намланганини кўрдим. Бироздан сўнг Юртбошимиз менга қараб:\n– Раҳмат сизга “партизан депутат”, энди сиз Тошкентда ишлашингиз керак.\nУ энди “генерал депутат” бўлиши лозим менимча. Шунга нима дейсизлар, – дея атрофга қарадилар.\nҲамма қатори мен ҳам кутилмаган таклифдан гангиб қолдим. Сўнгра маҳалладошларимни яхши кўришим, шу боис уларни ташлаб кетолмаслигимни, шу ерда туриб ҳам Президент олиб бораётган ислоҳотларга ҳисса қўшишимни, қолаверса бу инсонийлик, депутатлик бурчим эканини айтганимда, Юртбошимизнинг юзига мамнуният қалқди ва қўлимни оҳиста ушлаб, гап қотдилар: “Ҳақиқатдан ҳам “партизан депутат” экансиз!”\nЮртбошимизнинг ўша кунга учрашувда барчага қарата, сизларни ишли, уйли-жойли қилмагунимча кўнглим сира тинчимайди. Билиб қўйинглар, мен доимо сизлар билан биргаман деган гаплари ҳалигача қулоғим остида янграйди. Ўшанда ҳамма севинчдан чапак чалиб юборганди.\n“Партизан депутат” билан ҳашар асносидаги суҳбатимиз анчагача давом этди. Қўлимиз ишда-ю, тилимиз гапда бўлгани учун ҳатто атрофга кеч тушганлигини ҳам сезмай қолибмиз.\n“Миллий тикланиш” газетасининг 2020 йил 3 июнь, чоршанба №16 (1066) – сони 4-бетда чоп этилган.


Нурота тумани ҳокимлиги расмий веб-сайти МУСТАҚИЛЛИГИМИЗНИНГ 30 ЙИЛЛИК БАЙРАМИ АРАФАСИДА НАВБАТДАГИ ТИКУВЧИЛИК КОРХОНАСИ ЎЗ ФАОЛИЯТИНИ БОШЛАДИ » Нурота тумани хокимиятининг расмий сайти\nНурота » Янгиликлар » МУСТАҚИЛЛИГИМИЗНИНГ 30 ЙИЛЛИК БАЙРАМИ АРАФАСИДА НАВБАТДАГИ ТИКУВЧИЛИК КОРХОНАСИ ЎЗ ФАОЛИЯТИНИ БОШЛАДИ\nМУСТАҚИЛЛИГИМИЗНИНГ 30 ЙИЛЛИК БАЙРАМИ АРАФАСИДА НАВБАТДАГИ ТИКУВЧИЛИК КОРХОНАСИ ЎЗ ФАОЛИЯТИНИ БОШЛАДИ\n31 август 2021 admin\nМустақиллигимизнинг 30 йиллиги муносабати билан Нурота тумани Янгитурмуш МФЙ Папанай қишлоғида "Premier textile” хусусий корхонасига тегишли тайёр трикотаж маҳсулотлари ишлаб чиқарувчи тикувчилик биноси ўз фаолиятини бошлади.\nОчилиш маросимида "Навоий кон-металлургия комбинати” давлат корхонаси бош директори, Ўзбекистон Қаҳрамони Қ.Санақулов, Нурота туман ҳокими У.Халилов ва кенг жамоатчилик вакиллиари иштирок этишди.\nУшбу корхонанинг раҳбари Ўзбекистон Республикаси Президентининг "Дўстлик ордени" соҳиби Мурат Пирмуҳаммедовнинг такидлашича мазкур корхонада ишлаб чиқарилган тайёр махсулотлар Россия Федерациясига экспорт қилиниши кўзда тутилган.\nКорхона замонавий ускуналар билан жиҳозланган бўлиб, ушбу ҳудуддаги 100 нафар хотин-қизлар, уларнинг аксарияти "темир дафтар" ҳамда "аёллар дафтари"га киритилган хотин-қизлар саналиб уларнинг бандлигини таъминлашга хизмат қилади.\nЁзги оромгоҳ ўз фаолиятини бошлади.\n“Premier textile” фаолиятини бошлади\nТемирқовуқда 100 ўринга мўлжалланган